Mikafu Yehowa Le Hamea Me | Gbetakpɔxɔ Nusɔsrɔ̃\n“Makafu wò le amehawo dome.”—PS. 22:22.\n1. Aleke David se le eɖokui me tso Yehowa ŋu, eye nu kae esia ʋãe wòwɔ?\nFIA DAVID ŋlɔ bena: “Yehowa lolo, eye wòdze kafukafu ŋutɔ.” (Ps. 145:3) Elɔ̃ Yehowa, eye lɔlɔ̃ si le esi na Yehowa la ʋãe wòkafui “le amehawo dome.” (Ps. 22:22; 40:5) Ðikeke mele eme o be, wò hã èlɔ̃ Yehowa, eye wò susu wɔ ɖeka kple David tɔ esi wògblɔ be: “Oo Yehowa, mía fofo Israel ƒe Mawu, woakafu wò tso mavɔ me yi mavɔ me.”—1 Kron. 29:10-13.\n2. (a) Mɔ ka dzie míate ŋu ato akafu Yehowa? (b) Nu kae nye ame aɖewo ƒe kuxi, eye nu ka me míadzro?\n2 Egbea, mɔ aɖe si dzi míetona kafua Yehowa ye nye míaƒe nyaŋuɖoɖowo le Kristotɔwo ƒe kpekpewo me. Ke hã, esia wɔwɔ nye kuxi na mía nɔvi aɖewo. Wodina be yewoaɖo nya ŋu le kpekpeawo me, gake wovɔ̃na. Aleke woawɔ aɖu vɔvɔ̃ sia dzi? Eye aɖaŋuɖoɖo nyui kawoe ate ŋu akpe ɖe mí katã ŋu míaɖo nya ŋu wòatu mía nɔewo ɖo? Hafi míaɖo biabia siawo ŋu la, na míadzro susu vevi ene siwo tae míeɖoa nya ŋu le kpekpeawo me ɖo la me.\nSUSU SIWO TAE MÍEÐOA NYA ŊU LE KPEKPEAWO ME\n3-5. (a) Abe ale si Hebritɔwo 13:15 gblɔe ene la, nu ka tae míeɖoa nya ŋu le kpekpeawo me ɖo? (b) Ðe wòle be mí katã míaƒe nyaŋuɖoɖowo nasɔa? Ðe eme.\n3 Yehowa na mɔnukpɔkpɔ mía dometɔ ɖe sia ɖe be míakafu ye. (Ps. 119:108) Míaƒe nyaŋuɖoɖowo le kpekpeawo me hã nye “kafukafuvɔsa” si míetsɔna naa Yehowa, eye ame aɖeke mate ŋu asa vɔ ma ɖe mía nu o. (Xlẽ Hebritɔwo 13:15.) Ðe Yehowa di tso mía dometɔ ɖe sia ɖe si be eƒe vɔsawo, alo nyaŋuɖoɖowo nasɔ kple nɔvia tɔa? Ao!\n4 Yehowa nya be mía dometɔ ɖe sia ɖe ƒe ŋutete kple nɔnɔmewo to vovo, eye edea asixɔxɔ agbagba siwo míedzena le eyama subɔsubɔ me la ŋu vevie. Bu vɔ siwo Israel-viwo sa na Yehowa wòdze eŋu la ŋu kpɔ. Israel-vi aɖewo te ŋu tsɔ alẽvi alo gbɔ̃ sa vɔ nɛ. Gake Israel-vi si da ahe la ate ŋu ana “akpakpa eve alo ahɔnɛvi eve.” Eye ne Israel-vi aɖe mate ŋu ana xe siawo o la, ate ŋu ana “wɔ memee efa me mama ɖe ewo ƒe akpa ɖeka” wòadze Yehowa ŋu. (3 Mose 5:7, 11) Wɔ mexɔ asi o, gake zi ale si wònye “wɔ memee” ko la, edzea Yehowa ŋu.\n5 Nenema tututue mía Mawu dɔmenyotɔ la sena le eɖokui me egbea hã tso míaƒe vɔsawo ŋu. Yehowa medi tso mía si be, le míaƒe nyaŋuɖoɖo me la, mía dometɔ ɖe sia ɖe nabi ɖe nuƒoƒo me abe Apolo ene alo míaƒe nyawo nawɔ dɔ ɖe ame dzi abe Paulo ƒe nuƒowo ene o. (Dɔw. 18:24; 26:28) Nu si Yehowa di tso mía si koe nye be míaɖo nya ŋu le mɔ nyuitɔ kekeake si míate ŋui nu. Ðo ŋku ahosi si dzɔ gaku sue eve la dzi. Yehowa de asixɔxɔ eŋu, elabe nu siwo katã le esi ye nye ema wòdzɔ.—Luka 21:1-4.\nNe míeɖo nya ŋu la, eɖea vi na míawo ŋutɔwo kple ame bubuwo hã (Kpɔ memama 6-7 lia) *\n6. (a) Le Hebritɔwo 10:24, 25 ƒe nya nu la, aleke míesena le mía ɖokui me tso mía nɔviwo ƒe nyaŋuɖoɖowo ŋu? (b) Nu kae nàwɔ atsɔ aɖee afia be èkpɔ ŋudzedze ɖe nyaŋuɖoɖo siwo de dzi ƒo na wò la ŋu?\n6 Míetoa míaƒe nyaŋuɖoɖowo dzi dea dzi ƒo na mía nɔewo. (Xlẽ Hebritɔwo 10:24, 25.) Nyaŋuɖoɖo vovovo siwo míesena le kpekpeawo me la nana míekpɔa dzidzɔ. Ne ɖevi sue aɖe ɖo nya ŋu tso dzi me la, enya sena na mí ŋutɔ. Ne ame aɖe tsɔ dzidzɔ ƒo nu tso nyateƒenya aɖe si ŋu wòke ɖo yeyee le eƒe nusɔsrɔ̃ me ŋu la, esia wɔa dɔ ɖe mía dzi ale gbegbe. Eye ne “dzi ɖo” ame siwo ŋu kpena alo ame siwo te míaƒe gbea sɔsrɔ̃ eteƒe medidi o la “ƒo” woɖo nya ŋu la, edea dzi gbɔ na mí. (1 Tes. 2:2) Nu kae míawɔ atsɔ aɖee afia be míekpɔ ŋudzedze ɖe agbagba si wodze te ŋu ɖo nya ŋu la ŋu? Le kpakpa vɔ megbe la, míate ŋu ada akpe na wo ɖe woƒe nyaŋuɖoɖo tuameɖo la ta. Mɔ bubu si dzi míato aɖe ŋudzedzekpɔkpɔ afia ye nye be míawo ŋutɔwo hã míaɖo nya ŋu. Ekema, menye ɖeko amewo ade dzi ƒo na mí ko evɔ o, ke míawo hã míade dzi ƒo na amewo.—Rom. 1:11, 12.\n7. Ne míeɖo nya ŋu la, aleke wòɖea vi na mí?\n7 Ne míeɖo nya ŋu la, eɖea vi na míawo ŋutɔwo hã. (Yes. 48:17) Le mɔ ka nu? Gbã la, ne míeɖoe be míaɖo nya ŋu le kpekpeawo me la, esia ʋãa mí be míadzra ɖo nyuie ɖe wo ŋu. Ne míedzra ɖo nyuie la, esia wɔnɛ be míeva sea Mawu ƒe Nya la gɔme nyuie wu. Eye ne míese Mawu ƒe Nya la gɔme nyuie wu la, esia nana be míetea ŋu wɔa nu si míesrɔ̃ la ŋu dɔ nyuie wu. Evelia, míesea vivi na kpekpeawo geɖe wu ne míawo hã míekpɔ gome le numedzodzroa me. Etɔ̃lia, esi wònye be míedzea agbagba geɖe hafi tea ŋu ɖoa nya ŋu ta la, míetea ŋu ɖoa ŋku nya vevi siwo ŋu míeƒo nu tsoe la dzi ɣeyiɣi didi aɖe megbe gɔ̃ hã.\n8-9. (a) Abe ale si wòdze le Malaki 3:16 ene la, aleke nèsusu be Yehowa sena le eɖokui me ne míeɖo nya ŋu? (b) Gake nu kae ame aɖewo vɔ̃na na?\n8 Ne míeʋu míaƒe xɔse me la, edzea Yehowa ŋu. Míate ŋu aka ɖe edzi be Yehowa ɖoa to mí ne míele nya ŋu ɖom le kpekpeawo me, eye ekpɔa ŋudzedze ɖe agbagba siwo míedzena be míaɖo nya ŋu la ŋu ale gbegbe. (Xlẽ Malaki 3:16.) Ne míeku kutri vevie be míadze eŋu la, eyraa mí tsɔ ɖenɛ fiana be yekpɔ ŋudzedze ɖe mía ŋu.—Mal. 3:10.\n9 Edze ƒãa be susu nyuiwo le mía si siwo tae wòle be míaɖo nya ŋu le kpekpeawo me ɖo. Ke hã, ame aɖewo vɔ̃na be yewoado asi ɖe dzi. Ne nenemae nèsena le ɖokuiwò me la, dzi megaɖe le ƒowò o. Na míadzro Biblia me gɔmeɖosewo, kpɔɖeŋuwo, kple aɖaŋuɖoɖo nyui aɖewo siwo ate ŋu akpe ɖe mí katã ŋu be míaɖo nya ŋu le kpekpeawo me geɖe wu la me.\nALE SI NÀWƆ AÐU VƆVƆ̃ DZI\n10. (a) Nu kae mía dometɔ geɖe vɔ̃na na? (b) Ne èvɔ̃na be yeaɖo nya ŋu la, nɔnɔme nyui ka ƒe dzesie esia ate ŋu anye?\n10 Ðe wò dzi lãna kpo ɣesiaɣi si nèdi be yeado asi ɖe dzi aɖo nya ŋua? Ne nenemae la, ke menye wò ɖeka koe o. Nya lae nye be, mía dometɔ geɖe míevɔ̃na vie ne míele nya ŋu ɖom. Hafi nàte ŋu aɖu vɔvɔ̃ sia dzi la, ele be nàde dzesi nu si gbɔ wòtso. Ðe nèvɔ̃na be yeava ŋlɔ nya si yedi be yeagblɔ la be alo yeƒe nyaŋuɖoɖoa masɔ oa? Ðe nètsia dzi be yeƒe nyaŋuɖoɖoa manyo ade ame bubuwo tɔ nu oa? Le nyateƒe me la, vɔvɔ̃ siawo tɔgbi ate ŋu anye nɔnɔme nyui aɖe ƒe dzesi. Ate ŋu afia be ènye ɖokuibɔbɔla eye nèbua ame bubuwo be wonye gã wu ye. Nɔnɔme nyui sia dzea Yehowa ŋu. (Ps. 138:6; Flp. 2:3) Ke hã, Yehowa di be nàkafu ye ahade dzi ƒo na nɔviwo le kpekpeawo me. (1 Tes. 5:11) Elɔ̃ wò, eye ana dzi nanɔ ƒowò be nàte ŋu awɔ esia.\n11. Ŋkuɖodzinya kawoe le Ŋɔŋlɔawo me siwo ate ŋu akpe ɖe mía ŋu?\n11 Bu Ŋɔŋlɔawo me ŋkuɖodzinya aɖewo ŋu kpɔ. Biblia gblɔ be mí katã míedaa vo le nya siwo míegblɔna kple ale si míegblɔa woe me. (Yak. 3:2) Yehowa medi blibodede tso mía si o, eye nenema kee mía nɔviwo hã medi blibodede tso mía si o. (Ps. 103:12-14) Mí kpli wo katã míenye ƒome ɖeka, eye wolɔ̃ mí. (Marko 10:29, 30; Yoh. 13:35) Wosea egɔme be ɣeaɖewoɣi la, míeɖoa nya ŋu abe ale si tututu míedii ene o.\n12-13. Nu kae míate ŋu asrɔ̃ tso Nehemiya kple Yona ƒe kpɔɖeŋuawo me?\n12 Bu ame siwo ŋu Biblia ƒo nu tsoe, siwo ƒe kpɔɖeŋu ate ŋu akpe ɖe ŋuwò nàɖu vɔvɔ̃ dzi la dometɔ aɖewo ŋu kpɔ. Èɖo ŋku Nehemiya dzia? Esubɔ le fia sẽŋu aɖe ƒe fiasã me. Eva dzɔ gbe ɖeka be Nehemiya lé blanui, le esi wòse be Yerusalem zu aƒedo ta. (Neh. 1:1-4) Bu ale si eƒe dzi anya lã kpo esime fia la biae be wòagblɔ nu si tae wòlé blanui ɖo la na ye ŋu kpɔ! Nehemiya do gbe ɖa enumake eye wòɖo nya ŋu na fia la. Eye fia la wɔ nu geɖe tsɔ kpe ɖe Mawu ƒe amewo ŋu. (Neh. 2:1-8) Bu Yona hã ŋu kpɔ. Esi Yehowa bia tso esi be wòayi aɖaxlɔ̃ nu Niniwetɔwo la, Yona vɔ̃ ale gbegbe be esi ɖo ta teƒe bubu kura. (Yona 1:1-3) Gake Yehowa kpe ɖe Yona ŋu wòwɔ dɔ si wòde esi la. Eye nya siwo Yona gblɔ na Niniwetɔwo la ɖe vi geɖe na wo. (Yona 3:5-10) Le Nehemiya ƒe kpɔɖeŋua me la, míesrɔ̃e be ele vevie be míado gbe ɖa hafi aɖo nya ŋu. Eye le Yona ƒe kpɔɖeŋua me la, míesrɔ̃e be Yehowa ate ŋu akpe ɖe mía ŋu míasubɔe, aleke kee míeɖale vɔvɔ̃m o. Ne míagblɔe tututu la, hame aɖeke meli egbea si me tɔwo ɖi vɔvɔ̃ abe Niniwetɔwo ene o ɖe, alo?\n13 Aɖaŋuɖoɖo nyui kawoe ate ŋu akpe ɖe ŋuwò nàɖo nya ŋu le kpekpeawo me wòade dzi ƒo na nɔviwo? Na míadzro wo dometɔ aɖewo me kpɔ.\nNye Nyaŋuɖoɖowo Ate Ŋu Anye:\nNyabiasea ŋu ɖoɖo tẽe\nNya bubu aɖe si ku ɖe eŋu le memamaa me\nNufiame si le kpukpui aɖe si me nya womeyɔ o la me\nAle si mate ŋu awɔ nufiamea ŋu dɔe\nNuteƒekpɔkpɔ kpui aɖe si ɖo kpe nya vevi aɖe dzi\nNu si nɔnɔmetataa alo fotoa fia mí\nNumetotobiabiawo ŋu ɖoɖo\n14. Nu ka tae wòle be míadzra ɖo nyuie ɖe míaƒe kpekpeawo ŋu, eye ɣekaɣie míate ŋu awɔ esia?\n14 Dzra ɖo ɖe kpekpe ɖe sia ɖe ŋu. Ne èwɔ ɖoɖo aɖe koŋ ɖe esia wɔwɔ ŋu eye nèdzra ɖo nyuie la, ana dzi nanɔ ƒowò be nàte ŋu aɖo nya ŋu. (Lod. 21:5) Míaƒe ɖoɖowo ate ŋu anɔ vovovo. Le kpɔɖeŋu me, nɔvinyɔnu ahosi aɖe si ŋkɔe nye Eloise, si le eƒe ƒe 80-awo me la dzea Gbetakpɔxɔ Nusɔsrɔ̃a dzadzraɖo gɔme ne kwasiɖaa nya dze egɔme ko. Egblɔ be: “Ne medzra ɖo do ŋgɔ hafi de kpekpea la, mesea vivi nɛ geɖe wu.” Nɔvinyɔnu aɖe si ŋkɔe nye Joy, si wɔa ɣeyiɣiawo katã ƒe dɔwɔɖui la ɖo ɣeyiɣi aɖe ɖi koŋ le Memleɖagbe be yeatsɔ anɔ Gbetakpɔxɔ srɔ̃m. Egblɔ be: “Medina be nusɔsrɔ̃a nanɔ yeye le susu me nam.” Nɔviŋutsu Ike, si nye hamemetsitsi si ŋu vovo menɔna kura o eye wòganye mɔɖela la gblɔ be: “Mekpɔe be eɖea vi geɖe nam be masrɔ̃ nua vivivi le kwasiɖa bliboa me tsɔ wu be masrɔ̃ wo katã zi ɖeka.”\n15. Aleke nàwɔ adzra ɖo nyuie ɖe kpekpeawo ŋu?\n15 Ne èle dzadzram ɖo ɖe kpekpeawo ŋu la, afɔ kawoe wòhiã be nàɖe? Hafi nàdze nusɔsrɔ̃a gɔme la, do gbe ɖa na Yehowa be wòana gbɔgbɔ kɔkɔea wò. (Luka 11:13; 1 Yoh. 5:14) Eyome, da ŋku ɖe nusɔsrɔ̃a me. Lé ŋku ɖe tanyaa, tanya sueawo, nɔnɔmetataawo kple fotoawo kpakple aɖakaawo ŋu. Azɔ trɔ ɖe memamawo ŋu, eye ne èxlẽ memama ɖe sia ɖe vɔ la, xlẽ mawunyakpukpui siwo me nyawo womeŋlɔ ɖe eme o la. De ŋugble le nu si srɔ̃m nèle la ŋu, vevietɔ esiwo ŋu nàdi be yeaɖo nya ŋu le. Ale si gbegbe nèdzra ɖoe la ye afia ale si gbegbe nusɔsrɔ̃a aɖe vi na wòe kple ale si gbegbe wòate ŋu anɔ bɔbɔe na wò be nàɖo nya ŋu.—2 Kor. 9:6.\n16. Dɔwɔnu kawoe nàte ŋu azã atsɔ adzra ɖo ɖe kpekpeawo ŋu, eye aleke nèwɔa wo ŋu dɔe?\n16 Ne anya wɔ na wò la, zã dɔwɔnu siwo le mɔ̃ dzi siwo le gbe si nèse me la. Yehowa to eƒe habɔbɔa dzi na dɔwɔnu siwo le mɔ̃ dzi la mí be woakpe ɖe mía ŋu míadzra ɖo ɖe kpekpeawo ŋu. JW Library® dɔwɔnua kpena ɖe mía ŋu be míetea ŋu hea agbalẽ siwo míesrɔ̃na la ɖe míaƒe asitelefonwo dzi. Esia wɔnɛ be afi ka kee míeɖale o, míetea ŋu srɔ̃a nu—míetea ŋu xlẽa míaƒe agbalẽwo alo ƒoa esiwo woxlẽ lé ɖi la—ɣesiaɣi si míedi. Ame aɖewo wɔa dɔwɔnu sia ŋu dɔ tsɔ srɔ̃a nu le ŋdɔnuɖuɣi ne wole dɔ me alo suku alo ne wole mɔ zɔm. Watchtower Library kple Gbetakpɔxɔ INTERNET DZI AGBALẼDZRAÐOƑE la nana wònɔa bɔbɔe na mí be míaku nu me le nyati aɖe si ŋu míele nu srɔ̃m tsoe la ŋu tsitotsito.\nƔekaɣie nèɖo ɖi be yeatsɔ adzra ɖo ɖe kpekpeawo ŋu? (Kpɔ memama 14-16 lia) *\n17. (a) Nu ka tae wònyo be míadzra ɖo ɖe nyaŋuɖoɖo vovovowo ŋu? (b) Nu kae nèsrɔ̃ tso video si nye Nye Yehowa Xɔlɔ̃—Dzra Ðo Nàɖo Nya Ŋu la me?\n17 Ne anya wɔ la, dzra ɖo ɖe nyaŋuɖoɖo vovovowo ŋu na nusɔsrɔ̃ ɖe sia ɖe. Nu ka tae? Nu si tae nye be menye ɣesiaɣie woayɔ wò ne èdo asi ɖe dzi o. Ame bubuwo hã ado asi ɖe dzi le ɣeyiɣi ma ke me, eye ate ŋu adzɔ be nusɔsrɔ̃a dzi kpɔlaa nayɔ wo dometɔ ɖeka. Azɔ hã, nusɔsrɔ̃a dzi kpɔlaa ate ŋu atiae be yeayɔ ame ʋɛ aɖewo ko le nusɔsrɔ̃a ƒe akpa aɖe, le esi wòdi be yeanɔ game dzi ta. Eya ta, ne meyɔ wò le nusɔsrɔ̃a ƒe gɔmedzedze o la, megate ɖe dziwò o, eye dzi megaɖe le ƒowò o. Ne èdzra ɖo ɖe nyaŋuɖoɖo vovovowo ŋu la, mɔnukpɔkpɔ geɖe asu asiwò be nàkpɔ gome le numedzodzroa me. Àte ŋu adzra ɖo be yeaxlẽ mawunyakpukpui aɖe hã. Gake ne anya wɔ na wò la, dzra ɖo be yeaɖo nya ŋu le wò ŋutɔ wò nyagbewo me. *\n18. Nu ka tae wòle be wò nyaŋuɖoɖowo nanɔ kpuie?\n18 Na wò nyaŋuɖoɖowo nanɔ kpuie. Zi geɖe la, nyaŋuɖoɖo siwo tua ame ɖo la nye esiwo le kpuie hele kpokploe. Eya ta, ɖoe wò taɖodzinu be yeana yeƒe nyaŋuɖoɖowo nanɔ kpuie. Dze agbagba nàɖo nya ŋu le sɛkɛnd 30 ko me. (Lod. 10:19; 15:23) Ne ƒe gbogbo aɖewoe nye esia nèɖoa nya ŋu le kpekpeawo me la, ke akpa vevi aɖe li nàte ŋu awɔ; eyae nye be, nàɖo kpɔɖeŋu nyui le ale si nàɖo nya ŋu kpuie la me. Ne èƒoa nu legbee miniti geɖe la, esia ate ŋu ade vɔvɔ̃ lãme na ame bubuwo eye woase le wo ɖokuiwo me be yewomate ŋu aɖo nya ŋu abe wò ene o. Azɔ hã, nyaŋuɖoɖo kpuiwo wɔnɛ be mɔnukpɔkpɔ sua ame bubuwo hã si be woakpɔ gome le numedzodzroa me. Nu bubu si gale vevie ye nye be, ne wòe woyɔ gbã la, ɖo nyaa ŋu kpuie wòayi nyaa gbɔ tẽe. Mègaƒo nu tso nya sia nya ŋu le memamaa me o. Ne woƒo nu tso nya vevi si le memamaa me ŋu vɔ la, àte ŋu aƒo nu tso numeɖeɖe bubuwo ŋu.—Kpɔ aɖaka si nye “ Nye Nyaŋuɖoɖowo Ate Ŋu Anye:”\n19. Mɔ ka nue nusɔsrɔ̃a dzikpɔla ate ŋu akpe ɖe ŋuwò le, gake nu kae wòle be wò ŋutɔ hã nàwɔ?\n19 Na nusɔsrɔ̃a dzi kpɔlaa nanya be yedi be yeaɖo nya ŋu le memama aɖe koŋ me. Ne èdi be yeawɔ esia la, ke na nusɔsrɔ̃a dzi kpɔlaa nanya do ŋgɔ hafi kpekpea nadze egɔme. Ne mieɖo memama ma dzi la, do asi ɖe dzi kaba eye nàna asia nayi dzi nyuie ale be nusɔsrɔ̃a dzi kpɔlaa nate ŋu akpɔe.\n20. Mɔ ka nue míaƒe hame ƒe kpekpewo le abe kplɔ̃ɖoɖo ene le?\n20 Bu hamea ƒe kpekpewo abe kplɔ̃ɖoƒe aɖe si wò kple xɔ̃wò vevi aɖewo miede ene. Tsɔe be, xɔ̃wò aɖewo siwo le hamea me la kpe wò be nàva ne yewoaɖu nu ɖekae, eye wobia tso asiwò be nàɖa nu vi aɖe vɛ. Aleke nàwɔ nui? Ðewohĩ àtsi dzi vie, gake àdze agbagba be yeatsɔ nu nyui aɖe si ado dzidzɔ na wo la ayii. Yehowa, Ame si kpe mí la, tsɔ nu nyui geɖe ɖo kplɔ̃ na mí le míaƒe kpekpewo me. (Ps. 23:5; Mat. 24:45) Eye ne míetsɔ nunana suetɔ kekeake si le mía si vɛ la, edzea eŋu ŋutɔ. Eya ta, dzra ɖo nyuie eye nàɖo nya ŋu zi gbɔ zi ale si nàte ŋui. Ekema, menye ɖeko nàva ɖu nu le Yehowa ƒe kplɔ̃ ŋu ko evɔ o, ke boŋ wò hã àtsɔ nane vɛ na ame bubuwo hã.\nSusu siwo tae míeɖoa nya ŋu le kpekpeawo me la dometɔ aɖewo ɖe?\nAleke míate ŋu awɔ aɖu vɔvɔ̃ na nyaŋuɖoɖo dzi?\nAɖaŋuɖoɖo vevi kawoe ate ŋu akpe ɖe mía ŋu míaɖo nya ŋu wòade dzi ƒo na amewo?\nHADZIDZI 2 Ŋkɔwòe Nye Yehowa\n^ mm. 5 Abe hakpala David ene la, mí katã míelɔ̃ Yehowa, eye edzɔa dzi na mí be míakafui. Ne míekpe ɖekae be míasubɔ Mawu le míaƒe hamewo me la, esia naa mɔnukpɔkpɔ tɔxɛ mí be míaɖe ale si gbegbe míelɔ̃e la afia. Gake esesẽna na mía dometɔ aɖewo be míaɖo nya ŋu le kpekpeawo me. Ne esia nye wò kuxi la, ke nyati sia ate ŋu akpe ɖe ŋuwò nàde dzesi nu si gbɔ wòtso be nèvɔ̃na be yeaɖo nya ŋu eye nàɖu vɔvɔ̃ ma dzi.\n^ mm. 17 Kpɔ video si nye Nye Yehowa Xɔlɔ̃—Dzra Ðo Nàɖo Nya Ŋu le jw.org. Àkpɔe le BIBLIA ƑE NUFIAFIAWO > ÐEVIWO.\n^ mm. 63 NU SI LE EDZI YIM LE FOTOA ME: Hamea me tɔwo le gome kpɔm le Gbetakpɔxɔ me dzodzro me dzidzɔtɔe.\n^ mm. 65 NU SI LE EDZI YIM LE FOTOA ME: Hamea me tɔ siwo dze le foto gbãtɔa me le Gbetakpɔxɔ Nusɔsrɔ̃a wɔɣi la dometɔ aɖewoe nye esiawo. Togbɔ be wo dometɔ ɖe sia ɖe ƒe nɔnɔmewo le vovovo hã la, wo katã woɖo ɣeyiɣi aɖe ɖi tsɔ srɔ̃ nyatia do ŋgɔ na kpekpea.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Nusianu si miewɔna la, miwɔe kple luʋɔ blibo abe Yehowae miewɔe na ene, eye menye na amewo o.”—KOLOSETƆWO 3:23, NW.\n1. Le xexeame ƒe nukpɔsusu nu la, nukae nya “adzɔgbeɖeɖe” fia?\nALEKE kamedefefewɔlawo wɔna kpɔa dzidzedze gãtɔ kekeake? Le tennis, bɔlƒoƒo, basketball, baseball, duƒuƒu, gɔlf, alo kamedefefe bubu ɖesiaɖe me la, dziɖula xɔa nɔƒe gbãtɔ le esi wòlé eƒe adzɔgbeɖeɖe me ɖe asi maʋãmaʋãe ta. Nusiwo me wòtsɔa ɖe le wu enye ŋutilã kple susu ƒe nɔnɔme. Esia sɔ ɖe nyagbe “ɖe adzɔgbe” ƒe gɔmeɖeɖewo dometɔ ɖeka nu nyuie, si nye “ameɖokuitsɔtsɔna tameɖoɖo alo nuwɔna aɖe bliboe keŋkeŋ.”\n2. Nukae “adzɔgbeɖeɖe” fia le Biblia me? Wɔ eƒe kpɔɖeŋu.\n2 Gake nukae “adzɔgbeɖeɖe” fia le Biblia ƒe nukpɔsusu nu? “Ðe adzɔgbe” ye nye Hebrigbe me dɔwɔnya si gɔme enye be “woaɖe ɖe vovo; woaɖe ɖe aga; woate ɖa.” * Le blema Israel la, Nunɔlagã Aron ɖɔna eƒe tablanu si ŋu wotsi “adzɔgbeɖeɖe ƒe dzesi kɔkɔe” ɖo, si nye ga gbadzɛ keklẽ si wotsɔ sika nyuitɔ wɔe eye woɖe Hebrigbe me nya siawo ɖe edzi be “Kɔkɔenyenye nye Yehowa tɔ.” Esia zua ŋkuɖodzi na nunɔlagã la be wòaƒo asa na nusianu si aƒo ɖi kɔkɔeƒea “elabena [adzɔgbeɖeɖe ƒe dzesi, NW] eƒe Mawu ƒe ami sisi kɔkɔe le eŋu.”—Mose II, 29:6; 39:30; Mose III, 21:12.\n3. Aleke wòle be adzɔgbeɖeɖe nakpɔ ŋusẽ ɖe míaƒe agbenɔnɔ dzii?\n3 Míate ŋu akpɔe le nya siawo me be adzɔgbeɖeɖe nye ŋkubiãnya. Ebia ɖokuitsɔtsɔna faa tso dzime be woanye Mawu ƒe subɔla, eye ebia agbe dzadzɛ nɔnɔ. Eyata míate ŋu akpɔ ŋudzedze ɖe nusita apostolo Petro yɔ Yehowa ƒe nya sia ŋu be: “Minɔ kɔkɔe, elabena nye la mele kɔkɔe.” (Petro I, 1:15, 16) Esi míenye Kristotɔ ɖeadzɔgbewo ta la, agba gã aɖe le mía dzi be míanɔ agbe ɖe míaƒe adzɔgbeɖeɖe nu, alé nuteƒewɔwɔ me ɖe asi yi nuwuwu. Gake nukae Kristotɔwo ƒe adzɔgbeɖeɖe bia?—Mose III, 19:2; Mateo 24:13.\n4. Aleke míewɔ hafi va ɖe adzɔgbe, eye nukae míate ŋu atsɔe asɔ kplii?\n4 Esi Yehowa Mawu kple eƒe tameɖoɖowo kpakple Yesu Kristo kple akpa si wòwɔna le tameɖoɖo mawo me ŋuti sidzedze vavãtɔ su mía si vɔ megbe la, míetso nya me le mía ɖokui si be míasubɔ Mawu kple míaƒe dzi, tamesusu, luʋɔ, kple ŋusẽ blibo. (Marko 8:34; 12:30; Yohanes 17:3) Woate ŋu abu ema gɔ̃ hã be enye adzɔgbeɖeɖe le ame ɖokui si, si nye ɖokuitsɔtsɔna Mawu keŋkeŋ. Míaƒe adzɔgbeɖeɖe menye vomenuwɔna si míese le mía ɖokui me ko wɔ o. Ðe míezã míaƒe tamebubu ƒe ŋutete tsɔ bu eŋu ŋuɖɔɖɔɖotɔe kple gbedodoɖatɔe. Eyata menye ɣeyiɣi aɖe ko ƒe nyametsotsoe wònye o. Míate ŋu anɔ abe ame aɖe si dze agbleŋɔŋlɔ gɔme hewɔ dɔa se ɖe afi aɖe ko dzudzɔ le esi dɔa sesẽ akpa alo le esi wòdze abe nuŋeɣi gbɔ metsɔ o alo be le esi kakaɖedzi menɔ esi o ta la ene. Bu ame aɖewo siwo ‘tsɔ woƒe asiwo ɖo kodzi dzi’ le teokrasigbanɔamedziwo gome le nɔnɔme sesẽ vovovo me ƒe kpɔɖeŋuwo ŋu kpɔ.—Luka 9:62; Romatɔwo 12:1, 2.\nWomegbe Nu le Woƒe Adzɔgbeɖeɖe Gbɔ O\n5. Aleke Yeremya nye kpɔɖeŋu ɖedzesi le Mawu ƒe subɔla ɖeadzɔgbe nyenye gomee?\n5 Yeremya ƒe nyagbɔgblɔɖi subɔsubɔdɔa le Yerusalem xɔ wu ƒe 40 (ƒe 647-607 D.M.Ŋ.), eye dɔdasia menɔ bɔbɔe kura o. Enya eƒe gbɔdzɔgbɔdzɔwo nyuie. (Yeremya 1:2-6) Ehiã dzideƒo kple dzidodo be wòatsɔ anɔ te ɖe Yudatɔ tosẽlawo nu gbesiagbe. (Yeremya 18:18; 38:4-6) Gake Yeremya ɖo ŋu ɖe Yehowa Mawu ŋu, amesi do ŋusẽe si wɔe be wòte ŋu ɖee fia be yenye Mawu ƒe subɔla ɖeadzɔgbe vavã.—Yeremya 1:18, 19.\n6. Kpɔɖeŋu kae apostolo Yohanes ɖo na mí?\n6 Ke nuteƒewɔla apostolo Yohanes, amesi woɖe aboyoe yi Patmos-ƒukpo madeamedzi aɖe dzi le eƒe amegãkuku me “le Mawu ƒe nya kple Yesu Kristo ƒe ɖaseɖiɖi ta,” hã ɖe? (Nyaɖeɖefia 1:9) Edo dzi eye wòlé eƒe Kristotɔ ƒe adzɔgbeɖeɖe me ɖe asi ade ƒe 60 sɔŋ. Ekpɔtɔ nɔ agbe le Romatɔwo ƒe Yerusalem tsɔtsrɔ̃ vɔ megbe. Mɔnukpɔkpɔ su esi wòŋlɔ Nyanyuigbalẽ ɖeka, lɛta etɔ̃ siwo tso gbɔgbɔ me, kple Nyaɖeɖefia ƒe agbalẽa, si me wona wòdo ŋgɔ kpɔ Harmagedon-ʋaa le. Ðe wòdzudzɔ esi wòva nya be Harmagedon-ʋa madzɔ le yeƒe agbenɔɣi o taa? Ðe wògbɔdzɔ va nye ɖekematsɔlemetɔa? Gbeɖe, Yohanes lé nuteƒewɔwɔ me ɖe asi vaseɖe ku me, eye togbɔ be enyae be ‘ɣeyiɣi ɖoɖia tu aƒe’ hã la, eƒe ŋutegawo ƒe emevava nɔ ŋgɔ.—Nyaɖeɖefia 1:3; Daniel 12:4.\nAdzɔgbeɖeɖe ƒe Kpɔɖeŋu Siwo Li Egbea\n7. Aleke nɔviŋutsu aɖe nye kpɔɖeŋu nyui le Kristotɔwo ƒe adzɔgbeɖeɖe gomee?\n7 Le egbeŋkekeawo me la, Kristotɔ nuteƒewɔla akpe geɖe lé woƒe adzɔgbeɖeɖe me ɖe asi dzonɔamemetɔe togbɔ be wometsi agbe akpɔ Harmagedon-ʋa o hã. Amesiawo dometɔ ɖekae nye Ernest E. Beavor si tso England. Eva zu Ðasefo le ƒe 1939 me le Xexemeʋa II ƒe gɔmedzedze, eye wòɖe asi le fotoklɔƒe si nɔ ga geɖe hem vɛ nɛ la ŋu be yeate ŋu awɔ ɣeyiɣiawo katã ƒe subɔsubɔdɔa. Le esi wòlé eƒe Kristotɔnyenye ƒe akpaɖekedzimademade me ɖe asi ta la, wodee gaxɔ me ƒe eve. Eƒe ƒomea hã nɔ megbe nɛ, eye le ƒe 1950 me la, via etɔ̃ de Gbetakpɔxɔ Habɔbɔa ƒe Gilead Biblia Suku xɔ hehe na dutanyanyuigbɔgblɔdɔ wɔwɔ, le New York. Nɔviŋutsu Beavor wɔ gbeƒãɖeɖedɔa dzonɔamemetɔe ale gbegbe be exɔlɔ̃wo yɔnɛ be Harmagedon Ernie. Elé eƒe adzɔgbeɖeɖe me ɖe asi nuteƒewɔwɔtɔe, vaseɖe esime wòku le ƒe 1986 me, eɖe gbeƒã tso Mawu ƒe Harmagedon-ʋa ƒe gogo ŋu. Mebu eƒe adzɔgbeɖeɖe be enye ɣeyiɣi aɖe ƒe ɖoɖo si nɔ ye kple Mawu dome o! *—Korintotɔwo I, 15:58.\n8, 9. (a) Kpɔɖeŋu kae ɖekakpui geɖe ɖo le Spain le Franco ƒe dziɖuɣi? (b) Biabia kawoe sɔ míabia?\n8 Dzonɔameme si nu metsina o ƒe kpɔɖeŋu bubu tso Spain. Le Franco ƒe dziɖuɣi (ƒe 1939-75) la, Ðasefo sɔhɛ adzɔgbeɖela alafa geɖe nɔ te sesĩe le Kristotɔwo ƒe akpaɖekedzimademade gome. Wo dometɔ geɖe nɔ asrafogaxɔ me ƒe ewo alo esi wu nenema. Ðasefoawo dometɔ ɖeka si nye Jesús Martín, ƒe ƒe siwo katã wòtsɔ nɔ gaxɔ me ƒe ƒuƒoƒo nye ƒe 22. Woƒoe kutɔkutɔe esime wònɔ asrafogaxɔ me le Dziehe Afrika. Esiawo dometɔ aɖeke menɔ bɔbɔe o, gake egbe tanana.\n9 Zi geɖe la, ɖekakpui siawo menyana ɣeyiɣi si me woaɖe asi le wo ŋu loo alo be woava ɖe asi le wo ŋu o, elabena wobu fɔ ƒomevi vovovo wo be woanɔ game atsiã ɖe enu. Ke hã wolé woƒe nuteƒewɔwɔ me ɖe asi eye dzo kpɔtɔ nɔ wo me ɖe subɔsubɔdɔa ŋu esime wonɔ aboyo me. Mlɔeba esi nɔnɔmeawo te kaka ɖe eme le ƒe 1973 me la, woɖe asi le Ðasefo siawo dometɔ geɖe, siwo nɔ woƒe ƒe 30-awo me ɣemaɣi la ŋu eye woƒo wo ɖokui ɖe ɣeyiɣiawo katã ƒe subɔsubɔdɔa me enumake, wo dometɔ aɖewo va zu mɔɖela veviwo kple dzikpɔla mɔzɔlawo. Wonɔ agbe ɖe woƒe adzɔgbeɖeɖe nu le gaxɔ me, eye wo dometɔ akpa gãtɔ yi edzi wɔ nenema le asiɖeɖe le wo ŋu vɔ megbe. * Ke mí amesiwo li egbea ya ɖe? Ðe míelé míaƒe adzɔgbeɖeɖe me ɖe asi nuteƒewɔwɔtɔe abe nuteƒewɔla siawo enea?—Hebritɔwo 10:32-34; 13:3.\nMíaƒe Adzɔgbeɖeɖe Ŋuti Nukpɔsusu si Sɔ\n10. (a) Aleke wòle be míabu míaƒe adzɔgbeɖeɖee? (b) Aleke Yehowa bua míaƒe subɔsubɔ si míetsɔna nɛ lae?\n10 Aleke míebua míaƒe adzɔgbeɖeɖe na Mawu be míawɔ eƒe lɔlɔ̃nui? Ðe wònye nusi xɔ nɔƒe gbãtɔ le míaƒe agbe mea? Eɖanye nɔnɔme ka mee míele o, míeɖanye sɔhɛ alo ame tsitsi o, srɔ̃tɔ alo tre o, míeɖale lãmesẽ me alo nye dɔnɔ o, ele be míadze agbagba anɔ agbe ɖe míaƒe adzɔgbeɖeɖe nu, alesi dze le míaƒe nɔnɔmeawo me. Nɔnɔme si me ame aɖe le ate ŋu aɖe mɔ nɛ be wòawɔ ɣeyiɣiawo katã ƒe subɔsubɔdɔa anye mɔɖela, anye lɔlɔ̃nu faa dɔwɔla le Gbetakpɔxɔ Habɔbɔa ƒe alɔdzedɔwɔƒe aɖe, anye dutanyanyuigblɔla, alo akpɔ gome le subɔsubɔ ƒe mɔzɔzɔdɔa me. Eye le dzila aɖewo hã gome la, ɖewohĩ vovo manɔ wo ŋu o le woƒe ƒomea ƒe ŋutilã me kple gbɔgbɔ me nuhiahiãwo gbɔ kpɔkpɔ ta. Ðe woƒe gaƒoƒo sue si wozãna le subɔsubɔdɔa me ɣleti ɖesiaɖe ƒe asixɔxɔ le ʋɛ le Yehowa ŋkume wu gaƒoƒo gbogbo siwo ɣeyiɣiawo katã ƒe subɔlawo zãna? Gbeɖe. Mawu mebiaa nusi mele mía si o la tsoa mía si gbeɖe o. Apostolo Paulo gblɔ gɔmeɖose sia be: “Ne edzilɔlɔ̃ li la, edze ame ŋu be, woaxɔ le nusi le amesi la nu, eye menye le nusi mele esi o la nu o.”—Korintotɔwo II, 8:12.\n11. Nuka dzie míaƒe ɖeɖekpɔkpɔ nɔ te ɖo?\n11 Aleke ke nya la le o, míaƒe ɖeɖekpɔkpɔ menɔ te ɖe nusiwo míete ŋu wɔ dzi o, ke Yehowa ƒe amenuveve si míedze na o, to Kristo Yesu, míaƒe Aƒetɔ dzie. Paulo ɖe eme wòkɔ nyuie be: “Wo katã wɔ nuvɔ̃, eye Mawu ƒe ŋutikɔkɔe hiã wo tim, eye wotso afia na wo faa le eƒe amenuveve me to fexexeɖeta, si nye Kristo Yesu tɔ la me.” Gake míaƒe dɔwɔnawo nye xɔse si le mía si ku ɖe Mawu ƒe ŋugbedodowo ŋu si míeɖena fiana ƒe kpeɖodzi.—Romatɔwo 3:23, 24; Yakobo 2:17, 18, 24.\n12. Nukatae mele be míatsɔ nusi míete ŋu wɔ anɔ sɔsɔm kple mía nɔewo tɔ o?\n12 Mehiã be míanɔ ɣeyiɣi agbɔsɔsɔme si míezã le Mawu-subɔsubɔdɔ me, Biblia-srɔ̃gbalẽ agbɔsɔsɔme si míena, alo Biblia-nusɔsrɔ̃ xexlẽme si míewɔ tsɔm sɔ kple mía nɔewo tɔ o. (Galatiatɔwo 6:3, 4) Eɖanye nuka ke míete ŋu wɔ le Kristotɔwo ƒe subɔsubɔdɔa me o, ele na mí katã be míaɖo ŋku Yesu ƒe ɖokuibɔbɔnyawo dzi be: “Nenema ke miawo hã, ne miewɔ nusiwo katã woɖo na mi la, migblɔ bena: Dɔla madzemadzewo míenye; nusi le na mí be, míawɔ la, eya koe míewɔ.” (Luka 17:10) Zi nenie míate ŋu agblɔ le nyateƒe me be míewɔ “nusiwo katã woɖo” na mí? Eyata biabiae nye be, Aleke wòle be míaƒe Mawu subɔsubɔ ƒe nyonyome nanɔ?—Korintotɔwo II, 10:17, 18.\nNana be Vevienyenye Nanɔ Ŋkeke Ðesiaɖe Ŋu\n13. Nɔnɔme kae hiã be wòanɔ mía si esi míele míaƒe adzɔgbeɖeɖe dzi wɔm?\n13 Esi Paulo ɖo aɖaŋu na srɔ̃nyɔnuwo, srɔ̃ŋutsuwo, ɖeviwo, dzilawo, kple kluviwo vɔ megbe la, eŋlɔ be: “Nusianu, si miewɔna la, miwɔe kple luʋɔ blibo, abe Yehowae miewɔe na ene, eye menye na amewo o, elabena mienyae bena, Yehowa gbɔe miaxɔ domenyinyi ƒe fetu tsoe. Misubɔ Aƒetɔ Kristo.” (Kolosetɔwo 3:23, 24) Menye ɖe míele subɔsubɔm be míadze amewo ŋu to nusi míete ŋu wɔ le Yehowa ƒe subɔsubɔdɔa me dzi o. Míele agbagba dzem be míasubɔ Mawu to Yesu Kristo ƒe kpɔɖeŋu sɔsrɔ̃ me. Ewɔ eƒe ɣeyiɣi kpui ƒe subɔsubɔdɔ kple vevienyenye si bia nuwɔwɔ kpata.—Petro I, 2:21.\n14. Nuxlɔ̃ame kae Petro na ku ɖe ŋkeke mamlɛawo ŋu?\n14 Apostolo Petro hã ɖe vevienyenye si bia nuwɔwɔ kpata fia. Le eƒe agbalẽ evelia me la, exlɔ̃ nu be le ŋkeke mamlɛawo me la, fewuɖulawo ava—xɔsegbelawo kple ɖikelawo—amesiwo ake ɖi le Kristo ƒe anyinɔnɔ ŋu le woawo ŋutɔ ƒe dzodzrowo nu. Gake Petro gblɔ be: “Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti. Ke Aƒetɔ la ƒe ŋkeke le vava ge abe fiafitɔ ene.” Ẽ, Yehowa ƒe ŋkeke la le vava ge godoo. Eyata ele be alesi gbegbe míaƒe xɔse nu sẽ eye míeka ɖe Mawu ƒe ŋugbedodo dzii nanɔ vevie na mí gbesiagbe.—Petro II, 3:3, 4, 9, 10.\n15. Aleke wòle be míabu míaƒe agbemeŋkeke ɖesiaɖee?\n15 Be míanɔ agbe ɖe míaƒe adzɔgbeɖeɖe nu tso dzi blibo me la, ele be míazã ŋkeke ɖesiaɖe atsɔ akafu Yehowae. Le ŋkeke ɖesiaɖe ƒe nuwuwu la, ɖe míate ŋu atrɔ akpɔ megbe akpɔ nusiwo míete ŋu wɔ le go aɖe me tsɔ kpe asi ɖe Mawu ƒe ŋkɔ kafukafu kple gbeƒãɖeɖe Fiaɖuƒenyanyuia ŋua? Ðewohĩ ate ŋu anye to míaƒe agbe dzadzɛ nɔnɔ, míaƒe dzeɖoɖo tuameɖo, alo míaƒe ɖetsɔtsɔ le eme lɔlɔ̃tɔe na ƒomea kple xɔlɔ̃wo me. Ðe míewɔ mɔnukpɔkpɔ si su mía si ŋudɔ tsɔ gblɔ míaƒe Kristotɔwo ƒe mɔkpɔkpɔa ŋu nya na amewoa? Ðe míekpe ɖe ame aɖe ŋu wòde ŋugble vevie le Mawu ƒe ŋugbedodowo ŋua? Mina míawɔ nusi aɖe vi le gbɔgbɔme gome le ŋkeke ɖesiaɖe dzi, atsɔ atu míaƒe gbɔgbɔmenudzraɖoƒe ɖo be ŋusẽ nanɔ eŋu.—Mateo 6:20; Petro I, 2:12; 3:15; Yakobo 3:13.\nNa Wò Ŋku Dzi Nadza\n16. Mɔ kawo nue Satana dzea agbagba le be yeagbɔdzɔ míaƒe adzɔgbeɖeɖe na Mawu me?\n16 Míele agbe le ɣeyiɣi siwo me nɔnɔ le sesẽm ɖe edzi na Kristotɔwo la me. Satana kple eƒe dɔlawo dzea agbagba be yewoana vovototo si le nyui kple vɔ̃, nu kɔkɔe kple nu makɔmakɔ, agbenyuinɔnɔ kple agbegbegblẽnɔnɔ, dzidzenu ɖɔʋuwo kple dzidzenu maɖɔʋuwo dome nagadze o. (Romatɔwo 1:24-28; 16:17-19) Eto television alo kɔmpiuta dzi na wòva le bɔbɔe be míaƒo ɖi míaƒe dzi kple susu. Míaƒe gbɔgbɔmeŋku dzi ate ŋu axe litii, alo agbe nu ɖeka ŋu nɔnɔ, si ana be míagakpɔ eƒe ayemɔwo adze sii o. Míaƒe tameɖoɖo kplikpaa be míanɔ agbe ɖe míaƒe adzɔgbeɖeɖe nu me ate ŋu agbɔdzɔ eye míaƒe asi ado agblɔ le ‘kodzia’ ŋu ne míeɖe asi le míaƒe gbɔgbɔmegɔmeɖosewo ŋu.—Luka 9:62; Filipitɔwo 4:8.\n17. Aleke Paulo ƒe aɖaŋuɖoɖo ate ŋu akpe ɖe mía ŋu be míana mía kple Mawu dome ƒomedodo nayi edzi ali kee?\n17 Eyata Paulo ƒe nya siwo wòŋlɔ na Tesalonika-hamea sɔ ɖe ɣeyiɣi dzi ale gbegbe: “Esiae nye Mawu ƒe lɔlɔ̃nu, be miawɔ mia ɖokui kɔkɔe, eye miaɖe mia ɖokui ɖa atso ahasiwɔwɔ me, eye mia dome amesiame nanya, alesi wòaɖe ye ŋutɔ srɔ̃a le kɔkɔenyenye kple bubu me; menye le nudzodzro ƒe fiẽŋufiẽŋui vevie me, abe alesi trɔ̃subɔla, siwo menya Mawu o la wɔna la ene o.” (Tesalonikatɔwo I, 4:3-5) Agbegbegblẽnɔnɔ wɔe be woɖe ame aɖewo le Kristo-hamea me—amesiwo gbe nu le woƒe adzɔgbeɖeɖe na Mawu gbɔ. Woɖe mɔ wo kple Mawu dome ƒomedodo me gbɔdzɔ, ale wɔ womegatsia dzi ɖe eŋu le woƒe agbe me o. Gake Paulo gblɔ be: “Mawu meyɔ mí na makɔmakɔnyenye o, ke boŋ na kɔkɔewɔwɔ. Eyaŋuti amesi ke doa vlo esia la, menye amee wòdoa vloe o, ke boŋ Mawu, amesi na eƒe [gbɔgbɔ kɔkɔe] mí lae wòdoa vloe.”—Tesalonikatɔwo I, 4:7, 8.\nNukae Nye Wò Tameɖoɖo Kplikpaa?\n18. Nukae le be wòanye míaƒe tameɖoɖo kplikpaa?\n18 Ne míekpɔ alesi gbegbe míaƒe adzɔgbeɖeɖe na Yehowa Mawu nye ŋkubiãnyae dze sii la, nukae wòle be míaɖo tame kplikpaa be míawɔ? Ele be míaƒe tameɖoɖo kplikpaa nanye be dzitsinya nyui nanɔ mía si le míaƒe agbenɔnɔ kple subɔsubɔ siaa gome. Petro xlɔ̃ nu be: “[Dzitsinya nyui nanɔ] mia si, bene nusi me wogblɔ nya vɔ̃ ɖe mia ŋuti le abe vɔ̃wɔlawo ene la, woado ŋukpe amesiwo do vlo miaƒe agbenɔnɔ nyui, si le Kristo me la.” (Petro I, 3:16) Ðewohĩ míakpe fu eye woatafa mí le míaƒe Kristotɔwo ƒe agbenɔnɔ ta, gake nenema ke wowɔ Kristo hã le eƒe xɔse kple nuteƒewɔwɔ na Mawu ta. Petro gblɔ be: “Azɔ esi Kristo kpe fu ɖe mía ta le ŋutilã me ŋuti la, miawo hã mikpla tamesusu ma ke abe aʋawɔnuwo ene; elabena amesi kpe fu le ŋutilã me la, edzudzɔ nuvɔ̃wɔwɔ.”—Petro I, 4:1.\n19. Nukae míadi be woagblɔ le mía ŋu?\n19 Le nyateƒe me la, míaƒe eɖoɖo kplikpaa be míanɔ agbe ɖe míaƒe adzɔgbeɖeɖe nu akpɔ mía ta tso Satana ƒe xexe si le dɔ lém le gbɔgbɔ, agbenɔnɔ, kple ŋutilã gome ƒe mɔtetrewo me. Gawu la, míakpɔ kakaɖedzi be Mawu kpɔa ŋudzedze ɖe mía ŋu, si nye nusi nyo sasasã wu nu ɖesiaɖe si Satana kple eƒe dɔlawo ana ame. Eyata migana wòadzɔ gbeɖe be woagblɔ be míegblẽ míaƒe gbã lɔlɔ̃ si nɔ míasi ɖe nyateƒea ŋu la ɖi o. Ke boŋ mina woagblɔ le mía ŋu abe alesi wogblɔ le ƒe alafa gbãtɔ me hame si nɔ Tiatira ŋu ene be: “Menya wò dɔwɔwɔwo kple wò lɔlɔ̃ kple wò xɔse kple wò subɔsubɔdɔ kpakple wò dzidodo, eye bena wò dɔwɔwɔ mlɔetɔwo wu gbãtɔwo.” (Nyaɖeɖefia 2:4, 18, 19) Ẽ, mina míaganɔ yɔyrɔe le míaƒe adzɔgbeɖeɖe gome o, ke boŋ mina ‘míaxɔ dzo le gbɔgbɔ me,’ ado vevie nu vaseɖe nuwuwu—elabena nuwuwua ɖo vɔ.—Romatɔwo 12:11; Nyaɖeɖefia 3:15, 16.\n^ mm. 2 Kpɔ Eŋlisigbe me Gbetakpɔxɔ, April 15, 1987, axa 31.\n^ mm. 7 Kpɔ March 15, 1980, ƒe Eŋlisigbe me Gbetakpɔxɔ, axa 8-11, hena Ernest Beavor ƒe agbemeŋutinya bliboa.\n^ mm. 9 Kpɔ 1978 Yearbook of Jehovah’s Witnesses, axa 156-8, 201-18, Watchtower Bible and Tract Society of New York, Inc. ye tae.\n•Nukae adzɔgbeɖeɖe bia?\n•Blema kple egbegbe Mawu-subɔla adzɔgbeɖelawo ƒe kpɔɖeŋu kawoe dze be míasrɔ̃?\n•Aleke wòle be míabu míaƒe subɔsubɔ si míetsɔna naa Mawui?\n•Nukae le be wòanye míaƒe tameɖoɖo kplikpaa le míaƒe adzɔgbeɖeɖe na Mawu ŋu?\n[Nɔnɔmetata si le axa 15]\nYeremya lé nuteƒewɔwɔ me ɖe asi togbɔ be wosẽ ŋuta le eŋu hã\n[Nɔnɔmetata si le axa 16]\nErnest Beavor ɖo kpɔɖeŋu ɖi na viawo henye Kristotɔ si me dzo nɔ\nÐasefo sɔhɛ alafa geɖe siwo nɔ Spain-gaxɔwo me lé nuteƒewɔwɔ me ɖe asi\n[Nɔnɔmetata siwo le axa 18]\nMina míawɔ nusi aɖe vi le gbɔgbɔme gome le ŋkeke ɖesiaɖe dzi\nƉoe Ɖe Amewo Ɖoe Ɖe Amewo Ðe Nèle Agbe Nɔm Ðe Wò Adzɔgbeɖeɖe nua?\nw01 2/1 axa 14-19


Nuwo Wɔwɔ Ŋuti Nya Si Le Mose Ƒe Agbalẽ Gbãtɔ Me | Biblia Me Ŋutinya\nMawu Dze Nuwo Wɔwɔ Gɔme\nNU NYUI, siwo katã le mía si la tso Mawu gbɔ. Eyae wɔ ɣe be wòana kekeli mí le ŋkeke me, kple ɣleti kpakple ɣletiviwo be keklẽ aɖe nanɔ anyi na mí le zã me. Eye Mawu wɔ anyigba na mí be míanɔ edzi.\nGake menye ɣe, ɣleti, ɣletiviwo kple anyigba lae nye nu gbãtɔ, siwo Mawu wɔ o. Ènya nusi nye gbãtɔa? Mawu wɔ amesiwo le abe eya ŋutɔ ene la gbã. Míate ŋu akpɔ amesiawo kple ŋku o abe alesi míate ŋu akpɔ Mawu o ene. Woyɔa amesiawo le Biblia me be mawudɔlawo. Mawu wɔ mawudɔlawo be woanɔ ye gbɔ le dziƒo.\nMawudɔla gbãtɔ, si Mawu wɔ la nye ame tɔxɛ aɖe. Enye Mawu ƒe Vi gbãtɔ, eye wòwɔ dɔ kple Fofoa. Ekpe asi ɖe Mawu ŋu be wowɔ nu mamlɛawo katã. Ekpe ɖe Mawu ŋu wowɔ ɣe, ɣleti, ɣletiviwo kple míaƒe anyigba la hã.\nAleke anyigba la nɔ ɣemaɣi? Le gɔmedzedzea me la, ame aɖeke mate ŋu anɔ anyigba la dzi o. Naneke menɔ anyi o negbe atsiaƒu gã aɖe koe le anyigba la katã ŋku me. Evɔ la, Mawu di be amewo nanɔ anyigba dzi. Eyata edze nuwo dzadzraɖo gɔme na mí. Nukae wòwɔ?\nAhã, anyigba la hiã na kekeli gbã. Eyata Mawu wɔe be ɣe ƒe kekeli naklẽ ɖe anyigba la dzi. Ewɔe nenema, be zã kple ŋkeke nanɔ anyi. Emegbe Mawu na anyigba ho ɖe dzi tso atsiaƒua me.\nGbã la, naneke menɔ anyigba la dzi o. Enɔ ko abe nɔnɔmetata si kpɔm nèle le afisia ene. Seƒoƒowo alo atiwo alo lãwo ƒe ɖeke menɔ anyi o. Tɔmelã aɖeke kura gɔ̃ hã menɔ atsiaƒua me o. Dɔ geɖe ŋutɔ gali Mawu nawɔ be wòana anyigba la nanɔ nyuie na gbemelãwo kple amegbetɔwo be woanɔ edzi.\nYeremya 10:12; Kolosetɔwo 1:15-17; Mose I, 1:1-10.


Nehemiya 2 | Biblia Le Internet Dzi | Xexe Yeye Gɔmeɖeɖe\nWoɖe mɔ na Nehemiya wòyi Yerusalem (1-10)\nNehemiya lé ŋku ɖe dua ƒe gliwo ŋu (11-20)\n2 Le ɣleti Nisan* me, le Fia Artasasta+ ƒe ƒe blaevelia+ me la, wain le fia la ŋkume, eye abe ale si mewɔna ɖaa ene la, meku wain la na fia la.+ Ke nyemelé blanui le eŋkume kpɔ o. 2 Eya ta fia la biam be: “Nu ka tae nèlé blanui evɔ mèle dɔ lém o? Menye nu bubu aɖekee o, ke boŋ nu xam nèle le dzi me.” Ale vɔvɔ̃ ɖom ŋutɔ. 3 Eye megblɔ na fia la be: “Fia nenɔ agbe tegbee! Nu ka tae nyemalé blanui o, esi du si me woɖi tɔgbuinyewo ɖo la zu aƒedo, eye dzo fiã eƒe agbowo keŋkeŋ?”+ 4 Eye fia la biam be: “Nu ka dim nèle?” Enumake medo gbe ɖa na dziƒowo ƒe Mawu la.+ 5 Eye meɖo eŋu na fia la be: “Ne enyo fia ŋu, eye wò subɔvi ƒe nu nyo ŋuwò la, ekema ɖom ɖe Yuda, du si nye tɔgbuinyewo ɖiƒe la, ne magbugbɔe atso.”+ 6 Eye fia la, ame si xa fiasrɔ̃* bɔbɔ nɔ la, biam be: “Ɣeyiɣi didi kae wò mɔzɔzɔa axɔ, eye ɣekaɣie nàtrɔ agbɔ?” Ale esi meɖo ɣeyiɣi+ na fiaa la, edze eŋu be yeaɖom ɖa.+ 7 Eye megblɔ na fia la be: “Ne enyo fia ŋu la, ekema na agbalẽm matsɔ ana nutodziɖula siwo le nuto si le Tɔsisi*+ la godo, ne woaɖe mɔ nam matso eme ayi, va se ɖe esime maɖo Yuda dedie, 8 eye na agbalẽm matsɔ ana Fia Ƒe Ave la dzi kpɔla Asaf hã, ne wòana atiwom hena Gbedoxɔa Ƒe Mɔ́+ la ƒe agbowo kpakpa, hena du la ƒe gli+ kple aƒe si me nɔ ge mala la.” Eya ta fia la tsɔ wo nam+ le nye Mawu ƒe asi nyui si le dzinye la ta.+ 9 Mlɔeba meva ɖo nutodziɖula siwo le nuto si le Tɔsisia godo la gbɔ, eye metsɔ fia la ƒe agbalẽawo na wo. Azɔ hã, fia la dɔ aʋakplɔlawo kple sɔdolawo ɖa kpe ɖe ŋunye. 10 Esi Horontɔ Sanbalat+ kple Amonitɔwo+ ƒe dumegã* Tobiya+ see la, mevivi wo nu be ame aɖe va nyui di ge na Israel-viwo o. 11 Mlɔeba meva ɖo Yerusalem, eye menɔ afi ma ŋkeke etɔ̃. 12 Eye nye kple ŋutsu ʋɛ aɖewo siwo le ŋunye la míefɔ le zã me, ke nyemegblɔ nu si nye Mawu de dzi me nam be mawɔ na Yerusalem la na ame aɖeke o, eye lã aɖeke menɔ ŋunye o, negbe esi dom menɔ la ko. 13 Eye meto Balimegbo+ la nu do go le zã me le Dagãvudo la ŋgɔ ɖo ta Aɖukpogbo+ la gbɔ, eye melé ŋku ɖe Yerusalem ƒe gli siwo wogbã kple agbo siwo dzo fiã+ la ŋu. 14 Emegbe meyi ŋgɔ va ɖo Vudogbo+ la gbɔ kple Fia Ƒe Ta la gbɔ, eye teƒe aɖeke meli na lã si dom mele be wòato ayi ŋgɔ o. 15 Gake meto bali+ la me le zã me henɔ ŋku lém ɖe glia ŋu, emegbe metrɔ va to Balimegbo la nu hetrɔ gbɔ. 16 Dumegãwo ƒe kpeɖeŋutɔwo+ menya afi si meyi kple nu si meyi ɖawɔ o; eye nyemegblɔ nya aɖeke na Yudatɔwo, nunɔlawo, bubumewo, dumegãwo ƒe kpeɖeŋutɔawo kple ame bubu siwo le dɔa wɔ ge la haɖe o. 17 Emegbe megblɔ na wo be: “Mikpɔ nɔnɔme wɔnublanui si me míele, ale si Yerusalem zu aƒedo, eye wotɔ dzo eƒe agboawo la ɖa. Miva ne míagbugbɔ Yerusalem gli la aɖo, be ŋukpe gã sia nu nayi.” 18 Eye megblɔ ale si nye Mawu ƒe asi nyui nɔ dzinye+ kple fia ƒe nya siwo wògblɔ nam la hã na wo.+ Eye wogblɔ nam be: “Mina míatso, ne míaɖo glia.” Eya ta wodo ŋusẽ wo ɖokuiwo* ɖe dɔ nyui la wɔwɔ ŋu.+ 19 Ke esi Horontɔ Sanbalat kple Amonitɔwo+ ƒe dumegã* Tobiya+ kpakple Arabiatɔ+ Gesem see la, woɖu fewu le mía ŋu+ hebia mí gbɔɖiametɔe be: “Nu kae nye esia wɔm miele? Fia ŋue miele aglã dzem ɖoa?”+ 20 Gake meɖo eŋu na wo be: “Dziƒowo ƒe Mawu lae nye Ame si ana wòadze edzi na mí,+ eye mí, eƒe subɔlawo, míatso aɖo gli la; ke miawo la, miaƒe asi manɔ dɔ sia me loo alo akpɔ gome le eme o, eye ŋkuɖodzinu aɖeke manɔ anyi na mi le Yerusalem o.+\n^ Egɔmeɖeɖe tẽe, “subɔla.”\n^ Egɔmeɖeɖe tẽe, “woƒe alɔwo.”


Kpɔ Ðokuiwò Ta Tso Nu Vlo Wɔlawo Si Me!\nNyɔ! | May 2013\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\n“Zi geɖe ne zã do la, xɔ̃nyewo kplɔam yia aƒe me. Gake le zã aɖe me la, ɖeɖi te ŋunye ale gbegbe be meɖo ʋu boŋ.\n“Ʋukulaa metsɔm yi aƒe me o. Ke boŋ etsɔm yi teƒe tsoabo aɖe, eye wòtee kpɔ be yeadɔ gbɔnye sesẽe. Medo ɣli sesĩe, eye wòhe ɖe megbe. Esi wògazɔ ɖe dzinye la, megado ɣli sesĩe hede afɔ du me.\n“Tsã la mebiaa ɖokuinye be, ‘Vi kae ɣlidodo ate ŋu aɖe?’ Gake mekpɔe azɔ be eɖea vi!”—KARIN. *\nLE DUKƆ geɖewo me la, nu vlo wɔlawo tea ŋu dzea ame dzi ɣesiaɣi. Le kpɔɖeŋu me, ʋɔnudrɔ̃la aɖe gblɔ le dukɔ aɖe me be: “Nublanuitɔe la, fifia nya si wòle be ame nabiae nye be ɣekaɣie nu vlo wɔlawo adze ye dzi, ke menye be ɖe woate ŋu adze ye dzi mahã o.” Anɔ eme be nu vlo wɔwɔ mabɔ le teƒe aɖewo ya o. Le teƒe mawo gɔ̃ hã la, ele be ame nanɔ ŋudzɔ, ne menye nenem o la ate ŋu adze nu vlo wɔlawo si me bɔbɔe.\nEɖanye afi si nu vlo wɔwɔ bɔ ɖo alo afi si mebɔ ɖo o ye nèle o, aleke nàwɔ akpɔ wò ŋutɔ kple wò ame veviwo ta? Afɔ vevi aɖe si nàte ŋu aɖee nye be nàwɔ ɖe Biblia ƒe mɔfiame sia dzi be: “Nunyala kpɔ dzɔgbevɔ̃e gbɔna, eye wòɣla eɖokui, gake bometsila ya yiyim ko wòle eye wòkpea fu ɖe enu.” (Lododowo 22:3, Agbenya La) Le nyateƒe me la, kpovitɔwo ɖo aɖaŋu be ele vevie be ame naɖe afɔ aɖewo do ŋgɔ be wòagadze nu vlo wɔlawo si me o.\nMenye ɖeko nu vlo wɔlawo wɔa nu vevi amewo hedaa adzo wo o, ke woƒe nuwɔnawo gagblẽa nu bubuwo hã le wo ŋu. Ame siwo dzi wodze la dometɔ geɖe megavona le susu me o, eye nu tena ɖe wo dzi ɣeyiɣi didi aɖe. Eya ta aleke gbegbe wòle vevie be míawɔ nu sia nu si míate ŋui atsɔ akpɔ mía ɖokui tae nye esi! Azɔ na míakpɔ afɔ siwo nàte ŋu aɖe atsɔ akpɔ ɖokuiwò ta tso nu vlo wɔwɔ ƒomevi ene siawo si me ɖa: Adzodada ame, amegbɔdɔlawo ƒe amedzidzedze, Internet dzi nu vlo wɔwɔ kple ame ŋuti nyatakakawo fifi.\nNu kae wònye? Adzodada nye ale si woatsɔ akpasesẽ alo ŋɔdzidodo axɔ nu le ame si.\nAleke wògblẽa nu le ame ŋue? Esi wotsɔ tu daa adzo ame geɖewo tre ɖe nu le Britain megbe la, ʋɔnudrɔ̃la aɖe de dzesii be togbɔ be ame siwo woda adzoe la mexɔ abi o hã la, nu te ɖe wo katã dzi vevie. Egblɔ be: “Wo dometɔ geɖe gblɔ be yewotsia dzodzodzoe, eye yewomegatea ŋu dɔa alɔ̃ o.” Egblɔ kpee be: “Wo katã kloe gblɔ be nu si dzɔ ɖe yewo dzi la gblẽ nu gã aɖe le yewoƒe gbe sia gbe dɔwɔnawo ŋu.”\nNu kae wòle be nàwɔ?\nFiafiwo dia mɔnu le ame ŋu; nya ame siwo tɔgbi dome nèle\nNɔ ŋudzɔ. Fiafiwo dia mɔnu le ame ŋu. Wolɔ̃a ame siwo mele ŋudzɔ o la fifi. Eya ta nɔ ame siwo le ŋku lém ɖe ŋuwò la ƒe mo kpɔm, nya ame siwo tɔgbi dome nèle, eye mègamu aha alo ano atike vɔ̃ɖi si awɔe be wò susu nawɔ dɔ̃ɔ o. Numekugbalẽ aɖe si ku ɖe lãmesẽnyawo ŋu gblɔ be, “Ne ame no aha alo atike vɔ̃ɖi la,” asesẽ ŋutɔ be “eƒe susu nanɔ te wòakpɔ nu siwo ate ŋu anye afɔku nɛ la adze sii.”\nKpɔ wò nunɔamesiwo ta. Tu wò aƒe kple wò ʋu ƒe ʋɔtruwo kple fesrewo nyuie. Mègaɖe mɔ ame si mènya o nage ɖe wò aƒe me o. Mègada wò nu xɔasiwo ɖe gaglãgbe o. Lododowo 11:2 gblɔ be: “Ame siwo bɔbɔa wo ɖokui ɖe anyigba la, si me nunya le.” Zi geɖe la, ame siwo daa woƒe atsyɔ̃ɖonu xɔasiwo kple elɛktronik-mɔ̃wo ɖe gaglãgbe lae fiafiwo kple gbevuviwo fina.\nBia aɖaŋuɖoɖo. “Bometsila ƒe mɔ dzɔna le eya ŋutɔ ŋkume; ke nunyala ɖoa to aɖaŋuɖoɖo.” (Lododowo 12:15) Ne èle mɔ zɔm la, wɔ ɖe nutoa me tɔ siwo dzi woate ŋu aka ɖo kple mɔzɔnyawo gbɔ kpɔlawo ƒe aɖaŋuɖoɖowo dzi. Woate ŋu afia teƒe siwo mele be nàto o kple ale si nàkpɔ wò ŋutɔ kple wò nunɔamesiwo tae la wò.\nAMEGBƆDƆLAWO ƑE AMEDZIDZEDZE\nNu kae wònye? Menye amegbɔdɔdɔ sesẽe koe esia lɔ ɖe eme o, ke elɔ ŋɔdzidodo na ame kple amedzizizi be wòalɔ̃ woadɔ egbɔ hã ɖe eme.\nAleke wògblẽa nu le ame ŋue? Ame aɖe si gbɔ wodɔ sesẽe gblɔ be: “Nu si wɔ nublanui wu lae nye be menye ɣeyiɣi si me wodɔ amea gbɔ sesẽe koe wògblẽa nu le eŋu o,” ke boŋ “etsia susu me nɛ heɖea fu nɛ ɣeyiɣi didi aɖe, eye wònana ale si ame bua agbee la trɔna kura. Egblẽa nu le eƒe ame veviwo hã ŋu.” Ke hã, menye ame si dzi wodze la ƒe vodadae o. Amegbɔdɔlaa dzie fɔbubua le.\nMègado toku ale si nèse le ɖokuiwò me o. North Carolina kpovitɔwo ƒe dɔwɔƒe si le United States ɖo aɖaŋu be, “Ne teƒe aɖe alo ame aɖe ƒe afi ma nɔnɔ na nètsi mavoe la, ekema dzo. Ne èse le ɖokuiwò me be ele be yeadzo la, mègana ame aɖeke naƒoe ɖe nuwò nàkpɔtɔ anɔ afi ma o.”\nZɔ dzideƒotɔe; nɔ ŋudzɔ. Ame siwo dɔa amewo gbɔ sesẽe la lɔ̃a ame siwo mele ŋudzɔ o alo ame gblɔewo dzi dzedze. Eya ta zɔ dzideƒotɔe eye nànɔ ŋudzɔ.\nWɔ nu afɔtsɔtsɔe. Do ɣli sesĩe. (5 Mose 22:25-27) Si dzo alo wɔ nane si amea mele mɔ kpɔm na o. Ne anya wɔ la, si du yi afi si nànɔ dedie le, eye nàƒo ka na kpovitɔwo. *\nINTERNET DZI NU VLO WƆWƆ\nNu kae wònye? Internet dzi nu vlo wɔwɔ lɔ asaƒoƒo na adzɔxexe, kpekpeɖeŋunanaɖoɖowo dzi toto afi amewo, ame bubu ƒe agbananuƒlegbalẽvi zazã kple nu siwo amewo ƒle to Internet dzi la maɖomaɖo ɖe wo ɖe eme. Elɔ gadede adzɔhawo me ƒe ɖoɖowo dzi toto afi amewo kple nyatakakadzraɖoƒe siwo dzi wotsaa asi le la hã ɖe eme.\nAleke wògblẽa nu le ame ŋue? Internet dzi nu vlo wɔlawo fia ame ɖekaɖekawo kple habɔbɔwo siaa ƒe dɔlar miliɔn akpe geɖewo. Eƒe kpɔɖeŋu aɖee nye esi: Sandra xɔ e-mail aɖe si wòsusu be yeƒe gadzraɖoƒee ɖoe ɖe ye. Wobia tso esi be wòaɖo eƒe Internet dzi gadzadzraɖo ŋuti nyatakaka yeyewo ɖe yewo. Esi wòɖo nyatakakawo ɖe wo vɔ teti ko la, dzidzi ƒoe esi wòde dzesii be woɖe Amerika dɔlar 4,000 le yeƒe ga me tsɔ ɖo ɖe dutagadzraɖoƒe aɖe. Sandra de dzesii enumake be woda adzo ye.\nÐɔ ŋu ɖo! Mègana nyatakakadzraɖoƒe siwo dzena abe adodoeawo ene la naflu wò o. De dzesii be gadzraɖoƒe akuakuawo mabia tso asiwò be nàɖo ŋutiwò nyatakaka veviwo ɖe yewo to e-mail dzi o. Hafi nàƒle nane alo ade ga adzɔha aɖe me to Internet dzi la, ka ɖe edzi be enye adzɔha vavã. Lododowo 14:15 gblɔ be: “Amebebewu xɔa nya sia nya dzi sena; ke nunyala léa ŋku ɖe eƒe afɔɖeɖe ŋu.” Kpɔ nyuie ne èle asi tsam kple adzɔha siwo le duta. Elabena ne kuxiwo do mo ɖa la, wo gbɔ kpɔkpɔ asesẽ.\nLé ŋku ɖe adzɔhawo kple woƒe dɔwɔɖoɖowo ŋu. Bia ɖokuiwò be: ‘Afi ka adzɔha ƒe dɔwɔƒe le? Ðe eƒe telefonxexlẽdzesi li ŋutɔŋutɔa? Ðe woaɖe ga bubu siwo womegblɔ nam do ŋgɔ o le ga me nama? Ɣekaɣie woatsɔ nye nudɔdɔa avɛ nam? Ðe mate ŋu agbugbɔe aɖo ɖa alo agbugbɔ nye ga axɔa?’\nKpɔ nyuie ne nu si wogblɔ la dze amiɖeɖe ɖe nu. Ŋuklẽlawo kple aɖufuliɖulawo koŋ ye Internet dzi fifilawo fina. Woƒe ameflumɔnu aɖewoe nye be woazã ga sue aɖe ko akpɔ viɖe gã aɖe, be woado ga na ame alo ana agbananuƒlegbalẽvii togbɔ be medze nɛ o hã, alo be wòade ga asitsamɔnu aɖe siwo ŋu wogblɔ le be kakaɖedzi le me ahakpɔ ga geɖe. United States dukɔa ƒe Asitsanyawo Ƒe Dɔdzikpɔƒe gblɔ be: “Gbɔ dzi ɖi nàku nu me nyuie ahakpɔe ɖa be asɔ be yeade ga asitsatsa sia me mahã. Zi ale si ga si ŋugbe wodo la kɔ mo dzie la, zi nenemae afɔku le gadede asitsatsa ma me. Mègaɖe mɔ boblodola aɖeke naƒoe ɖe nuwò nàde ga asitsatsa aɖe me hafi ava kpɔe ɖa be ele se nu mahã o.”\nAME ŊUTI NYATAKAKAWO FIFI\nNu kae wònye? Enye mɔ manɔsenu aɖe dzi toto ake ɖe ame aɖe ŋuti nyatakakawo ŋu ahazãe atsɔ afi fi alo awɔ nu vlo.\nAleke wògblẽa nu le ame ŋue? Fiafiwo ate ŋu azã ŋutiwò nyatakakawo atsɔ awɔ agbananuƒlegbalẽviwo alo ado ga loo alo atsɔ ʋu gadzraɖokɔnta yeye le gadzraɖoƒe. Eye woaɖu fe ade wò! Ne ète ŋu na wote fli ɖe fenyinyia me hã la, ɖewohĩ eteƒe adidi ŋutɔ hafi gadzraɖoƒewo nagaka ɖe dziwò. Ame aɖe si wofii to mɔ sia dzi gblɔ be: “Ne gadzraɖoƒewo megakana ɖe ame dzi wò o la, egblẽa nu le ame ŋu le goawo katã me, eye wòvɔ̃ɖi kura wu be woada adzo ame.”\nƔla ŋutiwò nyatakaka veviwo. Ne èʋua wò gadzraɖoƒe alo ƒlea nu to Internet dzi, vevietɔ ne ezãa kɔmpiuta si ame bubuwo hã zãna la, ke nɔ nya ɣaɣlɛ siwo nètsɔ ʋua kɔmpiuta la ɖɔlim edziedzi. Eye abe ale si míegblɔe va yi ene la, kpɔ nyuie le e-mail siwo me woabia be nàna ŋutiwò nyatakaka veviwo le la ŋu.Menye kɔmpiutawo dzi koe fiafitɔwo tona fia ame ŋuti nyatakakawo o. Wotoa mɔ sia mɔ dzi be yewoƒe asi nasu nyatakaka veviwo, abe ga si le gadzraɖoƒe na ame ŋuti kɔnta, gaxɔgbalẽvi, agbananuƒlegbalẽviwo kple dziɖuɖu ƒe kpekpeɖeŋuɖoɖo ƒe xexlẽdzesi ene dzi. Eya ta lé be na agbalẽvi siawo, eye vuvu agbalẽvi ɖe sia ɖe si dzi nyatakaka veviwo le hafi nàtsɔe aƒu gbe. Eye ne ède dzesii be yeƒe agbalẽvi siawo dometɔ aɖe bu alo wofi la, na nutsotso tso eŋuti kaba.\nNɔ ŋku lém ɖe ga si le gadzraɖoƒe na wò ŋu. United States dukɔa ƒe Asitsanyawo Ƒe Dɔdzikpɔƒe gblɔ be: “Ŋudzɔnɔnɔe nye aʋawɔnu vevitɔ . . . si kpea ame ŋuti nyatakaka filawo dzi.” Egagblɔ hã be: “Eɖea vi ŋutɔ ne ame de dzesii kaba be wofi ye ŋuti nyatakakawo.” Eya ta nɔ ŋku lém ɖe ga si le gadzraɖoƒe na wò ŋu, eye kpɔe ɖa be ɖe woɖe ga le ga me na ye le yeƒe manyamanya me hã. Ne anya wɔ la, na dɔwɔƒe aɖe si ŋu kakaɖedzi le la naɖe wò fenyigbalẽvi ƒe kɔpi na wò, de dzesi ga si le gadzraɖoƒe na wò kple esiwo wozã agbananuƒlegbalẽviwo tsɔ ɖe le ŋkɔwò me.\nKe hã nu sia nu ate ŋu adzɔ le egbexexe sia me. Nu vlo wɔlawo te ŋu fi ame siwo nɔa ŋudzɔ vevie gɔ̃ hã. Le esia ta, nunya kple gɔmesese si le Biblia me la ŋu dɔwɔwɔ ɖea vi na mí ɣesiaɣi. “Mègaɖe asi le eŋu o, ekema adzra wò ɖo; lɔ̃e, ekema akpɔ tawò.” (Lododowo 4:6) Gawu la, Biblia do ŋugbe be nu vlo wɔwɔ nu ayi.\nNu Vlo Wɔwɔ Nu Ayi Kpuie\nNu ka tae míate ŋu aka ɖe edzi be Mawu aɖe nu vlo wɔwɔ ɖa? Bu nya siawo ŋu kpɔ:\nMawu di be yeatsi nu vlo wɔwɔ nu. “Nye Yehowa melɔ̃a nya dzɔdzɔe, eye meléa fu nuhaha vɔ̃ɖi.”—Yesaya 61:8.\nŊusẽ le esi be wòatsi nu vlo wɔwɔ nu. “Eƒe ŋusẽ tri akɔ, ke metea se kple dzɔdzɔenyenye blibo ɖe to o.”—Hiob 37:23.\nEdo ŋugbe be yeatsrɔ̃ ame vɔ̃ɖiwo eye yeakpɔ ame dzɔdzɔewo ta. “Woatsrɔ̃ ame vlowo.” “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:9, 29.\nEdo xexe yeye si me ŋutifafa anɔ ƒe ŋugbe na ame siwo wɔa nuteƒe nɛ. “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”—Psalmo 37:11.\nÐe nya siawo melé dzi na wò ŋutɔ oa? Ekema di ɣeyiɣi nàdzro Biblia me be nàgasrɔ̃ nu geɖe tso tame si Mawu ɖo ɖe ameƒomea ŋu la ŋu. Nunya si le Biblia me la megale agbalẽ bubu aɖeke me o. Eye agbalẽ bubu aɖeke mena mɔkpɔkpɔ mí be nu vlo wɔwɔ nu ayi le etsɔme o. *\nMawu do xexe yeye si me ŋutifafa anɔ ƒe ŋugbe, si me nu vlo wɔwɔ manɔ o\n^ mm. 5 Míetrɔ ŋkɔawo.\n^ mm. 22 Ame siwo dzi nu sia dzɔ ɖo la dometɔ akpa gãtɔ nya wo dzi dzelawo nyuie. Kpɔ nyati si nye “How Can I Protect Myself From Sexual Predators?” (Comment me protéger des prédateurs sexuels ?) le agbalẽ si nye Questions Young People Ask—Answers That Work (Les jeunes s’interrogent — Réponses pratiques), Babla 1 ƒe axa 228. Àte ŋu akpɔ agbalẽ sia le Internet dzi le www.jw.org.\n^ mm. 44 Ne èdi numekɔkɔ bubuwo ku ɖe Biblia ƒe nufiafia veviwo ŋu la, kpɔ agbalẽ si nye Nuka Tututue Nye Biblia ƒe Nufiafia? Àte ŋu axɔ ɖeka le Yehowa Ðasefowo gbɔ femaxee alo axlẽe le www.jw.org.\nHELP FOR THE FAMILY Ale Si Nàhe Viwò Ƒewuivi\nNYATI SI LE AKPAA DZI Kpɔ Ðokuiwò Ta Tso Nu Vlo Wɔlawo Si Me!\nINTERVIEW Yuda-nyɔnu Aɖe Ðe Nu Si Tae Wògbugbɔ Ŋku Lé Ðe Eƒe Dzixɔsewo Ŋu Me\nPORTRAITS FROM THE PAST Kores Gãtɔ\nTHE BIBLE'S VIEWPOINT Mawu Ƒe Nɔnɔme\nWAS IT DESIGNED? Ɣletivi Ƒe Ŋuti Katã Nye “Ŋku”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! May 2013 | Kpɔ Ðokuiwò Ta Tso Nu Vlo Wɔlawo Si Me!\nMay 2013 | Kpɔ Ðokuiwò Ta Tso Nu Vlo Wɔlawo Si Me!\nNYƆ! May 2013 | Kpɔ Ðokuiwò Ta Tso Nu Vlo Wɔlawo Si Me!


Tɔƒodede Le Galilea ƒua Dzi\nGbetakpɔxɔ | October 2009\nGBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\nALEKEE agbenɔnɔ nɔna na Galilea Ƒua dzi tɔƒodela le ƒe alafa gbãtɔa me? Ŋuɖoɖoa na numekɔkɔ geɖe mí ku ɖe Nya Nyui Gbalẽawo me nuŋlɔɖi geɖewo ŋu, abe esi ŋu woƒo nu tso le nyati si do ŋgɔ me ene.\nLe nyateƒe me la, “ƒu” sia nye ta si menye dzetsi o, si ƒe didime nye kilometa 21 eye wòkeke kilometa 12. Ɣeyiɣi didi aɖee nye ema si tɔƒodelawo ɖea lã le ta sia si me tɔmelãwo bɔ ɖo taŋ la me. Anɔ eme kokoko be Yerusalem ƒe Tɔmelãgbo la nye afi si wodzraa tɔmelãwo le. (Nexemiya 3:3) Galilea Ƒu la mee woɖea tɔmelã siwo wodzrana le afi ma la dometɔ aɖewo le.\nDu aɖe si le Galilea Ƒua to, si woyɔna be Betsaida, si gɔmee anya nye “Tɔƒodelawo Ƒe Aƒe” la mee apostolo Petro tso. Du bubu si hã nɔ ta sia toe nye Magadan, alo Magdala, si me Yesu kplɔ eƒe nusrɔ̃lawo yi le eƒe zɔzɔ le tsia dzi megbe. (Mateo 15:39) Le agbalẽŋlɔla aɖe ƒe nya nu la, woate ŋu aɖe Hela ŋkɔ si le du sia si gɔme be “Du Si Me Wotrɔa Asi Le Tɔmelãwo Ŋu Le.” Exɔ ŋkɔ le tɔmelãwo ŋuti dɔwɔƒe siwo le afi ma la ta, eye wònye afi si wosiaa lã siwo woɖe le nutoa me la le hedea dze wo—alo dea wo dzetsi me le anyize aɖe me. Wodea tɔmelã siawo siwo ŋu wotrɔ asi le alea la tɔdziʋu heɖoa wo ɖe Israel dukɔa ƒe teƒe ɖe sia ɖe kloe kpakple dukɔ bubuwo gɔ̃ hã me.\nEya ta lãwo ɖeɖe, asitɔtrɔ le wo ŋu, kple wo dzadzra nye asitsadɔ gã aɖe le Galilea le Yesu ƒe ɣeyiɣiawo me. Ele bɔbɔe be ame nasusui be esia hea ga geɖe vanɛ na ame geɖewo le nutoa me. Gake mele nenema kokoko o. Agbalẽnyala aɖe gblɔ tso lãɖeɖe ŋu be: “Menye ‘ɖokuisidɔ si hea ga vanɛ na ewɔla ŋutɔ koe wònye,’ abe ale si ame siwo xlẽa Nubabla Yeyea egbea asusui ene o.” Enye “dɔ si le dziɖuɖua ƒe dzikpɔkpɔ te, si me ameŋkutawo kpɔa viɖe tso.”\nHerodes Antipa ɖua Galilea dzi abe nutomedziɖula si Roma dziɖuɖua ɖo ene. Eya ta eyae kpɔ ŋusẽ ɖe mɔdodowo, melidzeƒewo, kple tomenukuƒewo, avewo, agblewo, lãɖeɖedɔ, kple nu bubuwo dzi. Herodes xɔa adzɔ geɖewo ɖe nu siawo ta. Míenya nu geɖe tso adzɔxɔɖoɖo siwo nɔ Galilea le ƒe alafa gbãtɔa me ŋu o. Gake edze abe adzɔxɔxɔ ƒe ɖoɖo siwo ŋu dɔ Herodes wɔna la meto vovo boo tso Hela dziɖulawo tɔ alo esiwo ŋu dɔ Romatɔwo wɔna le woƒe ɣedzeƒenuto bubuawo me la gbɔ o ene. Viɖe siwo wokpɔna tso dɔ siwo hea ga vanɛ kple nutoa ƒe dzɔdzɔmenuwo zazã me la ƒe akpa gãtɔ anya yina ɖe ame ŋkutawo boŋ si me tsɔ wu ame tsɛ siwo wɔa dɔa ƒe akpa gãtɔ si me.\nAdzɔxexe Ƒe Agba La\nLe Yesu ƒe ŋkekeawo me la, Galilea nyigba la ƒe teƒe nyuitɔwo nyea ame ŋkutawo tɔ, eye woma teƒe siawo ɖe nuto gãwo me, eye Herodes Antipa tsɔa wo naa eƒe dukɔa ƒe ame ŋkutawo kple ame vevi bubuwo. Herodes teviwo sie wodzɔa ga le tsɔ kpɔa agbe kɔkɔ si wònɔna, xɔ gã siwo wòtuna, eƒe dukplɔɖoɖo deŋgɔawo, kple gakpekpeɖeŋu siwo wònaa exɔlɔ̃wo kple dugãwo la katã ŋuti gazazãwo gbɔe. Wogblɔ tso adzɔ kple mɔtaho siwo woxɔna le ame tsɛwo si le dukɔa me ŋu be enye esi gbɔ eme.\nHerodes kee kpɔa ŋusẽ ɖe ta kple tɔsisi siwo le dukɔa me la ŋu dɔ wɔwɔ dzi. Eya ta eya ŋutɔ alo ame ŋkuta siwo si me nuto vovovo siwo wòtsɔ na abe nunanawo ene le la ƒe ŋusẽ tee wowɔa tɔƒodededɔwo le. Le nuto siwo nɔ eƒe dzikpɔkpɔ te tẽe gome la, adzɔxɔlawo ƒe amegãwo—siwo si adzɔxɔxɔ ƒe gomenɔamesiwo suna to asi gã ƒoƒo ɖe gome sia ƒe amesisusu ŋu me—ƒe ŋku mee wòkpɔ be woaka ga na amewo hafi woaɖe mɔ na wo be woanɔ tɔƒo dem le afi ma. Ame aɖewo do susua ɖa be esi wònye Kapernaum—si nye tɔƒodeƒe vevi aɖe le Galilea Ƒua dzi—ye Mateo nye adzɔxɔla le ta la, anɔ eme be adzɔxɔlawo ƒe amegã mawoe wòwɔa dɔ na abe ame si “xɔa adzɔ le ame siwo si tɔƒodede ƒe gomenɔamesi le” le nutoa me la si ene. *\nKpeɖodzi siwo ŋu woke ɖo le ƒe alafa gbãtɔ kple evelia D.M.Ŋ. me la ɖee fia be zi geɖe la, adzɔ siwo woxɔna le Palestina la nyea esiwo wotsɔa nunɔamesiwo xena ɖe ga teƒe. Eya ta tɔƒodela aɖewo tsɔa lã siwo woɖe la ƒe alafa memama 25 va ɖo 40 lɔƒo xea fee ɖe mɔ si woɖe na wo be woaɖe lã la ta. Blemanuŋlɔɖiwo ɖee fia be le nuto aɖewo siwo nɔ Romatɔwo ƒe ŋusẽ te me la, dukɔa ye kpɔa ŋusẽ ɖe tɔƒodededɔ si dzi amegã aɖewo kpɔna la dzi. Le Pisidia la, dzɔla aɖewo nɔa anyi siwo kpɔa egbɔ be ame siwo womeɖe mɔ na o la nagava ɖe lã le teƒea o, eye be tɔƒodela siwo woɖe mɔ na be woaɖe lã le afi ma la nadzra woƒe lãwo na lãƒledzrala siwo dukɔa ɖe mɔ na hexɔa adzɔ le wo si la ko.\nNumekukuwɔla aɖe gblɔ be ŋusẽkpɔkpɔ ɖe nutoa dzi kple adzɔ siawo siwo woxɔna la wɔe be tɔƒodede ƒe “viɖewo ƒe akpa gãtɔ va yia fia la alo ame siwo ƒe ŋkɔ me nutoawo le la si me, eye viɖe sue aɖe koe tɔƒodelaawo ŋutɔ kpɔna.” Dɔ bubu wɔlawo hã xea adzɔ gã siawo tɔgbi, si wɔe be womekpɔa viɖe boo aɖeke tso woƒe dɔwɔnawo me o. Adzɔxexe menye nu si doa dzidzɔ na exelawo gbeɖe o. Gake ɖikeke mele eme o be ale si adzɔxɔlawo zu kesinɔtɔwo to woƒe anukwaremaɖimaɖi kple ŋukeklẽ si dzi wotona tafaa ame tsɛwo le adzɔxenyawo me dzi la tae amewo léa fu wo kaɖikaɖi abe ale si wòdze le Nya Nyui Gbalẽawo me ene.—Luka 3:13; 19:2, 8.\nTɔƒodela Siwo Ŋu Woƒo Nu Tso Le Nya Nyui Gbalẽawo Me\nNya Nyui Gbalẽawo ɖee fia be dɔwɔhatiwo nɔ Simon Petro si le eƒe tɔƒodededɔa me. Ame siwo va kpe ɖe Petro ŋu wohe lã gbogbo siwo woɖe nukutɔe la nye “wo tɔ siwo nɔ tɔdziʋu kemɛa me.” (Luka 5:3-7) Agbalẽnyalawo ɖe nu me be “tɔƒodela vovovowo ate ŋu awɔ ɖeka axɔ tɔƒodede ŋuti gomenɔamesi la abe ‘dɔwɔhatiwo’ . . . ene.” Anɔ eme be aleae Petro kple Andrea, kple Zebedeo viwo, kpakple woƒe dɔwɔhatiwo wɔ ɖeka xɔ tɔƒodede ƒe gomenɔamesi lae.\nŊɔŋlɔawo megblɔe tẽe nenye Galilea tɔƒodela siawo ŋutɔ tɔe tɔdziʋuawo kple dɔwɔnu siwo wozãna la nye o. Ame aɖewo xɔe se be anye woawo ŋutɔwo tɔe. Le nyateƒe me la, wogblɔ tso Yesu ŋu be eɖo tɔdziʋu aɖe “si nye Simon tɔ.” (Luka 5:3) Ke hã, nyati aɖe si dzro nya sia me koŋ la gblɔ be, “ate ŋu anɔ eme be adzɔxɔlawo ƒe amegãwo tɔe tɔdziʋuawo nye eye woawoe tsɔe na tɔƒodelaawo be woazã.” Aleke kee wòɖale o, Ŋɔŋlɔawo ƒo nu tso Yakobo kple Yohanes ŋu be wonɔ woƒe ɖɔwo sam. Anɔ eme be tɔƒodelawo ŋutɔ hã ƒoa asi ɖe ale si woadzra woƒe lãwo ŋu, eye ne ehiã la, woxɔa apadɔwɔlawo.\nEya ta ƒe alafa gbãtɔ me Galilea tɔƒodelawo ƒe dɔa lɔ nu geɖe ɖe eme wu ale si míabui. Menye ɖokuisidɔ aɖe koe woƒe tɔƒodededɔa nye o, ke boŋ elɔ ame vovovo siwo wòɖea vi na la hã ɖe eme. Esia nyanya naa gɔmesese deto sua mía si ku ɖe Nya Nyui Gbalẽawo me nuŋlɔɖiwo kple nya siwo Yesu gblɔ tso tɔƒodelawo kple tɔƒodede ŋu la ŋuti. Gawu la, numekɔkɔ siawo kpena ɖe mía ŋu be míakpɔ ŋudzedze ɖe xɔse si gbegbe Petro, Andrea, Yakobo, kple Yohanes woɖe fia la ŋu. Tɔƒodede nue wonɔa agbe ɖo. Aleke kee woƒe ganyawo ɖanɔ esime Yesu yɔ wo o, wolɔ̃ faa ɖe asi le woƒe lãɖeɖedɔa, si nye dɔwɔɖui si me wokpɔa ga tso la ŋu heva zu “ameɖelawo.”—Mateo 4:19.\n^ mm. 9 Anɔ eme be apostolo Petro ʋu tso Betsaida va Kapernaum, afi si woa kple nɔviaŋutsu Andrea kpakple Zebedeo viwo wonɔ tɔƒo dem le. Yesu hã nɔ Kapernaum hena ɣeyiɣi aɖe.—Mateo 4:13-16.\n[Anyigbatata si le axa 25]\nGbɔgbɔ Kɔkɔe La Nu Ka Tae Amewo Tɔtɔ Le Nu Si Wònye Ŋuti?\nNu Kae Nye Gbɔgbɔ Kɔkɔe La?\nGbɔgbɔ Kɔkɔe La Ŋusẽ Aɖe Si Nèhiã Le Wò Agbe Me\nNu Kae Yehowa Di Tso Mía Si?\nÐe Wòanya Wɔ Be Míaxɔ Edzi Ase Be Wɔla Aɖe Lia?\nÐe Abosam Li Ŋutɔŋutɔa?\nTEACH YOUR CHILDREN Sem Kpɔ Xexe Eve Aɖewo Ƒe Vɔ̃ɖivɔ̃ɖinyenye Teƒe\nVatican Codex La Nu Ka Tae Wònye Kesinɔnu?\nEdze Agbagba Ðu Vɔvɔ̃ Kple Ðikeke Dzi\nÐe Wòsɔ Be Kristotɔwo Nayi Aʋa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ October 2009\nGBETAKPƆXƆ October 2009


Ðe Nènya Nyateƒe Bliboa? | Nusɔsrɔ̃\nGbetakpɔxɔ—Tata Si Míesrɔ̃na | August 2018\nÐe Nènya Nyateƒe Bliboa?\n“Ne ame aɖe ɖo nya ŋu hafi va se eŋu nyateƒenyawo la, bometsitsi kple ŋukpe wònye nɛ.”—LOD. 18:13.\nHADZIDZI: 126, 95\nNu ka tae wòle be míaɖɔ ŋu ɖo le nyatakaka siwo míexlẽna kple esiwo míeɖona ɖe amewo to e-mail, asitelefon alo mɔnu bubuwo dzi la ŋu?\nAleke míate ŋu asrɔ̃ Yesu ƒe kpɔɖeŋu ne amewo kaka alakpanyawo tso mía ŋu?\nBiblia me gɔmeɖose etɔ̃ kawoe akpe ɖe mía ŋu míada nyawo kpɔ nyuie be wole eme hã?\n1, 2. (a) Ŋutete nyui kae wòle be míatu ɖo, eye nu ka tae? (b) Nu ka mee míadzro le nyati sia me?\nESI míenye Kristotɔ vavãwo ta la, ehiã be míasrɔ̃ ale si míada nyawo kpɔ nyuie ahatso nya me nyuie. (Lod. 3:21-23; 8:4, 5) Ne míetu nɔnɔme nyui sia ɖo o la, anɔ bɔbɔe na Satana kple eƒe xexea be woable mí. (Ef. 5:6; Kol. 2:8) Ne nyatakaka si le mía si la nye nyateƒe ko hafi míate ŋu atso nya me nyuie. Lododowo 18:13 gblɔ be, “ne ame aɖe ɖo nya ŋu hafi va se eŋu nyateƒenyawo la, bometsitsi kple ŋukpe wònye nɛ.”\n2 Le nyati sia me la, míadzro nu vovovo siwo ate ŋu ana wòasesẽ na mí be míanya nya siwo le eteƒe eye míaƒo nya ta nyuie la me. Azɔ hã, míadzro Biblia me gɔmeɖose kple kpɔɖeŋu siwo ate ŋu akpe ɖe mía ŋu míasrɔ̃ ale si míada nyawo kpɔ nyuie la me.\nMÈGAXƆ “NYA SIA NYA” DZI SE O\n3. Nu ka tae wòhiã be míawɔ Biblia me gɔmeɖose si le Lododowo 14:15 la ŋu dɔ? (Kpɔ foto si le nyati sia ƒe gɔmedzedze.)\n3 Egbea, nyatakakawo do agbogbo ɖe xexea me. Amewo kpɔa nyatakakawo le Internet, television kple nyakakamɔnu bubuwo dzi. Azɔ hã, ame geɖe xɔa nyatakaka gbogbo aɖewo tso wo xɔlɔ̃wo kple ame nyanyɛ siwo si susu nyui le la gbɔ to e-mail kple asitelefon dzi. Esi wònye be enye nu si bɔ egbea be amewo ɖonɛ koŋ ɖoa alakpanyawo kple nyatakaka siwo mele eteƒe o ɖe ame bubuwo ta la, ele vevie be míaɖɔ ŋu ɖo ahada nya siwo míesena la kpɔ nyuie. Biblia me gɔmeɖose kawoe ate ŋu akpe ɖe mía ŋu le go sia me? Ðekae nye esi dze le Lododowo 14:15, si gblɔ be: “Ðekemanyala xɔa nya sia nya dzi sena, ke aɖaŋudzela léa ŋku ɖe eƒe afɔɖeɖewo katã ŋu.”\n4. Aleke Filipitɔwo 4:8, 9 ate ŋu akpe ɖe mía ŋu míatia nyatakaka siwo míaxlẽ, eye nu ka tae wòle vevie be nyatakaka si ŋu dɔ míawɔ la nanye esi le eteƒe? (Kpɔ aɖaka si nye “ Nyakakamɔnu Ʋɛ Siwo Nana Míekena Ðe Nyateƒenyawo Ŋu.”)\n4 Hafi míate ŋu atso nya me nyuie la, míehiã nyatakaka siwo le eteƒe. Eya ta, menye nyatakaka ɖe sia ɖee wòle be míaxlẽ o, eye ele be míatia esiwo míaxlẽ la nyuie. (Xlẽ Filipitɔwo 4:8, 9.) Mele be míagblẽ míaƒe ɣeyiɣi anɔ nyatakaka siwo le Internet nyatakakadzraɖoƒe siwo ŋu kakaɖedzi mele o dzi la xlẽm, alo anɔ nyatakaka siwo ŋu kpeɖodzi mele o, siwo woɖo ɖe mí to e-mail dzi la xlẽm o. Ele vevie ŋutɔ be míaƒo asa na xɔsegbelawo ƒe Internet nyatakakadzraɖoƒewo. Woƒe taɖodzinu koŋue nye be yewoagblẽ nu le Mawu ƒe amewo ŋu eye yewoatro gbo nyateƒea. Nyatakaka siwo mele eteƒe o ŋu dɔ wɔwɔ awɔe be míawɔ nyametsotso gbegblẽwo. Mègabu ŋusẽ si gbegbe ameflunyawo ate ŋu akpɔ ɖe wò susu kple wò dzi dzi la nu tsɛe gbeɖe o.—1 Tim. 6:20, 21.\nNYAKAKAMƆNU ƲƐ SIWO NANA MÍEKENA ÐE NYATEƑENYAWO ŊU\nNyakakamɔnu kawoe le Mawu ƒe amewo si siwo nana wokpɔa nyatakaka yeye siwo le eteƒe?\nNYADZƆDZƆ YEYEWO: Míaƒe jw.org nyatakakadzraɖoƒea ƒe akpa si nye Nyadzɔdzɔ Yeyewo la nana Yehowa ƒe amewo nyana nu ɖedzesi siwo le dzɔdzɔm le xexea me katã la ŋuti nyatakaka yeyewo kaba.\nNYADZƆDZƆWO: Esia nye jw.org ƒe akpa vevi aɖe si dzi míekpɔa nyatakakawo le ku ɖe nu siwo ka míaƒe mawusubɔsubɔblɔɖe kple dɔ siwo míewɔna ne dzɔdzɔmefɔkuwo dzɔ la ŋu.\nJW NYAKAKADƆWƆƑE: Esia nye Internet dzi television, si dzi míekpɔa video vovovowo le ku ɖe nu yeye siwo Yehowa Ðasefowo le wɔwɔm le xexea me katã ŋu.\n5. Alakpanya kae Israel-viwo se, eye aleke wògblẽ nu le wo ŋui?\n5 Alakpanya dzi xɔxɔ se ate ŋu agblẽ nu le ame ŋu vevie. Le kpɔɖeŋu me, bu nu si dzɔ esime ŋkutsala 12 siwo wodɔ ɖa be woaɖatsa le Ŋugbedodonyigbaa dzi la dometɔ 10 tsɔ nya vɔ̃ gbɔe na dukɔa le Mose ƒe ŋkekea me ŋu kpɔ. (4 Mose 13:25-33) Woƒe alakpanya siwo ŋu woɖe ami ɖo wògbɔ eme la ɖe dzi le Yehowa ƒe amewo ƒo. (4 Mose 14:1-4) Nu ka tae dukɔa wɔ nu alea? Esi wònye be ŋkutsalawo dometɔ akpa gãtɔe tsɔ nya vɔ̃ gbɔe ta la, ɖewohĩ wosusu be woƒe nyaa le eme. Wogbe be yewomase nya nyui siwo ŋutsu wɔnuteƒe siwo nye Yosua kple Kaleb nɔ gbɔgblɔm na wo la o. (4 Mose 14:6-10) Le esi teƒe be woadze agbagba anya nyateƒea ahaɖo ŋu ɖe Yehowa ŋu la, woxɔ nya vɔ̃ siwo ameawo gblɔ la dzi se boŋ. Bometsinu kae nye esi wowɔ!\n6. Ne míese amewo gblɔ nya vɔ̃wo tso Yehowa ƒe amewo ŋu la, nu ka tae mele be esia nawɔ nuku na mí o?\n6 Ele be míaɖɔ ŋu ɖo etɔxɛe ne míese wogblɔ nya vɔ̃wo tso Yehowa ƒe amewo ŋu. Mègaŋlɔ be gbeɖe o be Satanae nye ame si le Mawu subɔla wɔnuteƒewo nu tsom. (Nyaɖ. 12:10) Esia tae Yesu xlɔ̃ nu mí be tsitretsiɖeŋulawo ‘aka aʋatso agblɔ nya vɔ̃ ɖe sia ɖe ƒomevi’ ɖe mía ŋu. (Mat. 5:11) Ne nuxlɔ̃amenya sia le susu me na mí nyuie la, mawɔ nuku na mí nenye be míese amewo gblɔ nya vɔ̃wo tso Yehowa ƒe amewo ŋu o.\n7. Hafi míaɖo nyatakakawo ɖe amewo to e-mail alo asitelefon dzi la, nu ka ŋue wòle be míabu?\n7 Ðe nèlɔ̃a nyatakakawo ɖoɖo ɖe xɔ̃wòwo kple ame nyanyɛwo to e-mail kple asitelefon dzia? Ne nenemae la, ne èke ɖe nyatakaka yeye aɖe ŋu le nyakakamɔnuwo me alo nèse ŋutinya aɖe la, ɖewohĩ, àdi be yeanye ame gbãtɔ si ana ame bubuwo nanya nu tso eŋu abe ale si nyadzɔdzɔgblɔlawo wɔnɛ ene. Ke hã, hafi nàɖo nyatakaka ma ɖa to asitelefon alo e-mail dzi la, bia ɖokuiwò be: ‘Ðe meka ɖe edzi be nya si medi be maɖo ɖe amewo la nye nyateƒea? Ðe menya nyateƒe bliboa?’ Ne mèka ɖe edzi o la, ate ŋu adzɔ be nàva nɔ alakpanyawo kakam le nɔviwo dome le wò manyamanya me. Eya ta, ne mèka ɖe edzi be nya si nèdi be yeaɖo ɖa la nye nyateƒe o la, ke mègaɖoe ɖa o, tutui ɖa le wò mɔ̃a dzi.\n8. Nu kae tsitretsiɖeŋulawo wɔ le dukɔ aɖewo me, eye aleke wòate ŋu adzɔe be míava nɔ asi kpem ɖe woƒe tameɖoɖo vɔ̃ la ŋu le manyamanya me?\n8 Nyatakakawo ɖoɖo ɖe amewo to e-mail kple asitelefon dzi eŋumabumabui ate ŋu agblẽ nu le mɔ bubu hã nu. Le dukɔ aɖewo me la, woxe mɔ ɖe míaƒe dɔa nu alo woɖo asi dɔa dzi keŋkeŋ. Le dukɔ mawo me la, míaƒe tsitretsiɖeŋulawo ate ŋu aɖoe be yewoakaka nya siwo ŋu wotrɔ asi le kple taɖodzinu be wòade vɔvɔ̃ mía me alo awɔe be míagaka ɖe mía nɔewo dzi o. Bu nu si dzɔ le tsã Soviet Union ƒe dukɔwo me ŋu kpɔ. Adzamekpovitɔ siwo woyɔna be KGB la kaka alakpanyawo tso nɔvi siwo le agbanɔamedzinɔƒewo ŋu be wode Yehowa ƒe amewo asi na dziɖuɖua. * Nɔvi geɖewo xɔ alakpanya mawo dzi se, eye esia wɔe be wodzudzɔ hadede kple Yehowa ƒe habɔbɔa. Ewɔ nublanui ŋutɔ! Gake dzidzɔtɔe la, wo dometɔ geɖe gatrɔ va habɔbɔa me emegbe, gake bubuwo ya megatrɔ va gbeɖe o. Woƒe xɔse dome gblẽ abe tɔdziʋu si gbã ene. (1 Tim. 1:19) Aleke míawɔ aƒo asa na afɔku gã sia? Ðoe kplikpaa be yemakaka nya manyomanyowo alo nya siwo ŋu kakaɖedzi mele o. Mèganye ame si xɔa nya sia nya dzi sena o. Ke boŋ, kpɔ egbɔ be yenya nyateƒe bliboa.\nNYATAKAKA SIWO MEDE TUTUTU O\n9. Nu kae ganana wòsesẽna be míake ɖe nyatakaka siwo le eteƒe ŋu?\n9 Nyateƒenya afãafãwo alo nyatakaka siwo mede tututu o hã nana wòsesẽna be míaƒo nya ta nyuie. Ne nyatakaka aɖe ƒe akpa sue aɖe nye nyateƒe gɔ̃ hã la, míate ŋu aka ɖe edzi o. Nu kae míawɔ be ameflunya siwo me nyateƒenya aɖewo le la nagakplɔ mí atrae o?—Ef. 4:14.\n10. Aleke wòdzɔe be Israel-viwo wɔ aʋa kple wo nɔviwo kloe, eye aleke wòdzɔe be womegaxa wɔ aʋaa o?\n10 Bu nu si dzɔ ɖe Israel-vi siwo nɔ Yordan-tɔsisia ƒe ɣetoɖoƒekpa dzi la dzi le Yosua ŋɔli ŋu kpɔ. (Yos. 22:9-34) Wose be Israel-vi siwo nɔ Yordan ƒe ɣedzeƒekpa dzi (siwo nye Ruben kple Gad ƒe toawo kple Manase ƒe to afã) la ɖi vɔsamlekpui gã nyadri aɖe ɖe Yordan nu. Nyatakakaa ƒe akpa sia nye nyateƒe. Gake esi wo nɔvi siwo nɔ ɣetoɖoƒekpa dzi la menya nyateƒe bliboa o ta la, woƒo nya ta be yewo nɔviwo dze aglã ɖe Yehowa ŋu, eya ta, Israel-vi siwo nɔ ɣetoɖoƒekpa dzi la ƒo woƒe aʋawɔlawo nu ƒu be yewoawɔ aʋa kple yewo nɔviawo. (Xlẽ Yosua 22:9-12.) Gake dzidzɔtɔe la, hafi woaho aʋa ɖe wo ŋu la, wodɔ ŋutsu siwo dzi woka ɖo la ɖa be woaɖaku nyaa me anya nyateƒe bliboa. Nu kae wova kpɔ dze sii? Wova kpɔe be menye ɖe Israel-vi siwo nye Ruben kple Gad ƒe toawo kple Manase ƒe to afã la ɖi vɔsamlekpuia be yewoanɔ vɔ sam le edzi o, ke boŋ be wòanye ŋkuɖodzinu. Ðe woɖi vɔsamlekpuia kple susu be le etsɔme la, ame sia ame nanyae be Yehowa subɔla wɔnuteƒewoe yewo hã yewonye. Aleke gbegbe Israel-vi mawo akpɔ dzidzɔe ye nye esi be yewomewɔ nyatakaka ma si mede o la ŋu dɔ ƒo nya ta heyi ɖawɔ aʋa kple yewo nɔviwo o!\n11. (a) Aleke wòdzɔe be wowɔ nu madzɔmadzɔ ɖe Mefiboset ŋu? (b) Aleke David ate ŋu aƒo asa na nu madzɔmadzɔ sia wɔwɔ hafi?\n11 Ate ŋu adzɔ be woawɔ nu madzɔmadzɔ ɖe mía ŋu le esi amewo kaka nya siwo mede tututu o tso mía ŋu ta. Bu Fia David kple Mefiboset dome nyaa ŋu kpɔ. David nyo dɔme na Mefiboset heve enu esi wògbugbɔ tɔgbuia Saul ƒe anyigbawo katã nɛ. (2 Sam. 9:6, 7) Gake ɣeyiɣi aɖe megbe la, wova gblẽ Mefiboset ŋu na David. Esi David se nyaa la, etso nya me be woaxɔ kesinɔnu mawo katã le Mefiboset si, evɔ meku nyaa me hafi o. (2 Sam. 16:1-4) Esi David va ƒo nu kple Mefiboset mlɔeba la, ekpɔe be yeda vo eye wòna wogbugbɔ kesinɔnuawo ƒe akpa aɖe na Mefiboset. (2 Sam. 19:24-29) Gake ne ɖe David gbɔ dzi ɖi ku nu me nya nyateƒe bliboa eye mese nyaa ƒe akpa aɖe ko tsɔ dzitsitsi wɔ nu o la, anye ne mewɔ nu madzɔmadzɔ ma o.\n12, 13. (a) Esi amewo gblɔ ameŋugblẽnyawo ɖe Yesu ŋu la, aleke wòwɔ nui? (b) Ne ame aɖe kaka alakpanya aɖe tso mía ŋu la, nu kae míate ŋu awɔ?\n12 Ke ne wogblɔ ameŋugblẽnya aɖe ɖe ŋuwò ɖe? Amewo gblɔ ameŋugblẽnyawo ɖe Yesu kple Yohanes Amenyrɔɖetsimelaa hã ŋu. (Xlẽ Mateo 11:18, 19.) Aleke Yesu wɔ nui? Megblẽ eƒe ɣeyiɣi kple ŋusẽ ɖe nya mawo ŋu henɔ agbagba dzem be yeaʋli ye ɖokui ta o. Ke boŋ ede dzi ƒo na amewo be woalé ŋku ɖe nu siwo wɔm yenɔ kple yeƒe nufiafiawo ŋu ale be woakpɔ nyateƒea adze sii. Yesu ŋutɔ gblɔe be, “nunya ƒe dɔwɔwɔwo tsoa afia dzɔdzɔe nɛ.”—Mat. 11:19.\n13 Míate ŋu asrɔ̃ nu vevi aɖe tso Yesu ƒe kpɔɖeŋua me. Ɣeaɖewoɣi la, ate ŋu adzɔ be amewo nagblɔ nya siwo mesɔ o alo nya manyomanyowo ɖe mía ŋu. Ne edzɔ alea la, ɖewohĩ míadi vevie be amewo nakpɔe be alakpanyae eye míadi be míawɔ nane le nɔnɔmea ŋu atsɔ aɖɔ nu si alakpanyaa gblẽ le mía ŋu la ɖo. Ke hã, nu nyui aɖe li míate ŋu awɔ. Ne ame aɖe kaka alakpanya aɖe tso mía ŋu la, míate ŋu anɔ agbe si ana be ame aɖeke maxɔ alakpanyaa dzi ase o. Vavãe, abe ale si wònɔ le Yesu gome ene la, ne míeyi edzi nɔ agbe nyui abe ale si wòdze Kristotɔwo ene la, esia ate ŋu aɖo kpe edzi be nya totro kple ameŋugblẽnya siwo wogblɔ ɖe mía ŋu la mele eme o.\nÐE NÈKANA ÐE ÐOKUIWÒ DZI AKPA?\n14, 15. Aleke ŋuɖoɖo ɖe míawo ŋutɔwo míaƒe gɔmesese ŋu ate ŋu azu mɔ̃ aɖe mí?\n14 Míekpɔe be mele bɔbɔe be woanya nyateƒe bliboa be woaƒo nya ta nyuie o. Míaƒe blibomademade hã nye kuxi sesẽ bubu le go sia me. Ke ne míele Yehowa subɔm nuteƒewɔwɔtɔe ƒe gbogbo aɖewoe nye esia ɖe? Ðewohĩ míetea ŋu wɔa tamebubuŋutete kple gɔmesese ŋu dɔ nyuie. Eye ɖewohĩ nɔviwo dea bubu geɖe mía ŋu le esi míebua nuwo ŋu nyuie ta. Ke ɖe esia hã ate ŋu azu mɔ̃ aɖe mía?\n15 Ɛ̃, ne míeva le ŋu ɖom ɖe míawo ŋutɔwo míaƒe gɔmesese ŋu fũu akpa la, esia ate ŋu azu mɔ̃ aɖe mí. Ate ŋu adzɔ be míaɖe mɔ míaƒe seselelãme kple míaƒe susuwo nakpɔ ŋusẽ ɖe míaƒe nuŋububu dzi. Esia ate ŋu awɔe be míava nɔ sesem le mía ɖokui me be míate ŋu alé ŋku ɖe nu si le edzi yim ŋu ahase egɔme togbɔ be míenya nyateƒe bliboa o hã. Esia ate ŋu agblẽ nu ŋutɔ! Biblia xlɔ̃ nu mí eme kɔ nyuie be míagaɖo ŋu ɖe míawo ŋutɔwo míaƒe gɔmesese ŋu o.—Lod. 3:5, 6; 28:26.\n16. Le kpɔɖeŋu sia me la, nu kae yi edzi le nuɖuɖudzraƒea, eye aleke Tom ƒo nya ta dzimagbɔɖitɔe?\n16 Bu kpɔɖeŋu sia si menye nudzɔdzɔ ŋutɔŋutɔ o la ŋu kpɔ. Esime Tom, si nye hamemetsitsi kpɔnuteƒe aɖe nɔ nuɖuɖudzraƒe aɖe le fiẽsi aɖe me la, ekpɔ nane si wɔ nuku nɛ ŋutɔ; ekpɔ John si nye ehati hamemetsitsi aɖe kple nyɔnu aɖe si menye srɔ̃a o wonɔ anyi ɖe kplɔ̃ ŋu. Tom kpɔ wo ame evea wonɔ nu kom, wonɔ vivi sem na dze si ɖom wonɔ, eye wonɔ asi kplam kɔ na wo nɔewo lɔlɔ̃tɔe. Esia ɖe fu na Tom ale gbegbe. Ðe esia ahe srɔ̃gbegbe vɛa? Aleke nuwo ava nɔ na John srɔ̃? Ke nu kae ava dzɔ ɖe John ƒe viwo dzi? Tom kpɔ nu gbãdziname siawo teƒe kpɔ zi geɖe. Ne wòe kpɔ nudzɔdzɔ sia teƒe ɖe, aleke nàse le ɖokuiwò me?\n17. Le kpɔɖeŋua me la, nu kae Tom va nya emegbe, eye nufiame kae le kpɔɖeŋu sia me na mí?\n17 Gake tɔ gbɔ. Togbɔ be Tom ƒo nya ta kaba be John mewɔ nuteƒe na srɔ̃a o hã la, ɖe wònya nyateƒe bliboa? Emegbe le fiẽ ma me la, Tom ƒo ka na John. Kpɔ ale si Tom ƒe dzi adze emee esi wòva nyae be John nɔvinyɔnue nye nyɔnu si wòkpɔ le John gbɔ le nuɖuɖudzraƒea eye du bubu mee wòzɔ mɔ tso va la ɖa. Ƒe geɖee nye ema wo ame evea womegakpɔ wo nɔewo kpɔ o. Esi wònye be ɖeko nɔvianyɔnua tso eme va yina eye gaƒoƒo ʋɛ aɖewo koe wòanɔ dua me ta la, nu si John te ŋu wɔ koe nye be eva tsoe le nuɖuɖudzraƒea ale be ye kplii yewoaɖu nu ya teti. Nɔnɔmeawo meɖe mɔ na John srɔ̃ be wòakplɔe ɖo o. Dzidzɔnyae nye be, Tom megblɔ nu si wòbu ɖe John ŋu gbã la na ame aɖeke o. Nufiame kae le eme na mí? Aleke kee míeɖakpɔ nuteƒe le Yehowa subɔsubɔ me o, ehiã be míanya nyateƒe bliboa hafi ko míate ŋu aƒo nya ta nyuie.\n18. Ne mía kple nɔvi aɖe dome mele vivim o la, aleke esia ate ŋu akpɔ ŋusẽ ɖe ale si míebunɛ dzi?\n18 Kuxi bubu si ate ŋu ana wòasesẽ na mí be míada nyawo kpɔ nyuie ye nye, ne mía kple nɔvi aɖe dome mele vivim le hamea me o. Ne míetsɔa susu ɖoa ale si mía kplii ƒe nɔnɔme to vovoe dzi ɣesiaɣi la, míava nɔ susu manyomanyowo bum ɖe eŋu. Esia awɔe be, ne míese wogblɔ eŋu nya vɔ̃ aɖe la, anɔ bɔbɔe be míaxɔe ase. Nufiame kae le esia me na mí? Ne susu manyomanyowo le mía si ɖe mía nɔviwo ŋu la, esia awɔe be míate ŋu anɔ te ɖe nya siwo mele eteƒe o dzi aƒo nya ta le mɔ gbegblẽ nu. (1 Tim. 6:4, 5) Ne míedzea agbagba be míagaɖe mɔ be ŋuʋaʋã naƒo ke ɖe míaƒe dzi me ɖe mía nɔviwo ŋu o la, esia akpe ɖe mía ŋu be míanɔ susu vɔ̃ bum ɖe wo ŋu o. Mele be míaɖe mɔ seselelãme mawo nanɔ mía me ɖe mía nɔviwo ŋu o, ke boŋ ele be míanɔ ŋku ɖom edzi be Mawu bia tso mía si be míalɔ̃ wo eye míatsɔ ake wo faa tso dzi me.—Xlẽ Kolosetɔwo 3:12-14.\nBIBLIA ME GƆMEÐOSEWO AKPƆ MÍA TA\n19, 20. (a) Biblia me gɔmeɖose kawoe akpe ɖe mía ŋu be míada nyawo kpɔ nyuie? (b) Nu ka mee míadzro le nyati si kplɔ esia ɖo me?\n19 Nu si tae wòsesẽ ŋutɔ egbea be míakpɔ nyateƒenya siwo ku ɖe nya aɖe ŋu eye míada wo kpɔ nyuie ye nye be nya siwo ŋu kakaɖedzi mele o kple nyatakaka siwo nye nyateƒe afãafãwo la va bɔ ale gbegbe, eye míaƒe blibomademade hã nye kuxia ƒe akpa aɖe. Nu kae akpe ɖe mía ŋu? Eyae nye be míanya Biblia me gɔmeɖosewo eye míawɔ wo ŋu dɔ. Gɔmeɖose mawo dometɔ ɖekae nye be bometsitsi kple ŋukpe wònye na ame be wòaɖo nya ŋu hafi ase eŋu nyateƒenyawo. (Lod. 18:13) Biblia me gɔmeɖose bubu hã ɖoa ŋku edzi na mí be míagaxɔ nya sia nya dzi ase o, negbe ɖe míekpɔ kpeɖodzi le nyaa ŋu hafi. (Lod. 14:15) Azɔ hã, aleke kee míeɖakpɔ nuteƒe le Kristotɔwo ƒe agbenɔnɔ me o, ele be míaɖɔ ŋu ɖo be míagava nɔ ŋu ɖom ɖe míawo ŋutɔwo míaƒe gɔmesese ŋu o. (Lod. 3:5, 6) Biblia me gɔmeɖosewo akpɔ mía ta ne míekpɔ egbɔ be míewɔa nyatakaka siwo ŋu kakaɖedzi le la ŋu dɔ tsɔ ƒoa nya ta nyuie eye míetsoa nya me le nunya me.\n20 Gake kuxi bubu aɖe hã li. Eyae nye ale si amegbetɔwo ƒoa nya ta alo drɔ̃a ʋɔnu zi geɖe le gotagomedzedzeme nu. Le nyati si kplɔ esia ɖo me la, míadzro nɔnɔme vovovo siwo me míate ŋu ada vo le le nya sia me kple ale si míawɔ be míaƒo asa na vodada mawo la me.\n^ mm. 8 Kpɔ Yehowa Ðasefowo ƒe Ƒegbalẽ, ƒe 2004 tɔ, axa 111-112, kple Ƒegbalẽ ƒe 2008 tɔ, axa 133-135.\nƉoe Ɖe Amewo Ɖoe Ɖe Amewo Ðe Nènya Nyateƒe Bliboa?\nMègadrɔ̃ Ʋɔnu Amewo Le Woƒe Gotagomedzedzeme Nu O\nAGBEMEŊUTINYA Meɖoe Kplikpaa Be Nyemana Nye Asiwo Nado Agblɔ O\nAme Siwo Nyoa Dɔme La Kpɔa Dzidzɔ\nWɔ Dɔ Kple Yehowa Gbe Sia Gbe\nDzigbɔgbɔ Blewu—Enye Dzidodo Si Ŋu Taɖodzinu Le\nNU NYUI SIWO LE MÍAƑE NUDZRAÐOƑE Ale Si Fiaɖuƒegbeƒãɖeɖedɔa Dze Egɔme Le Portugal\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2018\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2018\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2018\nGBETAKPƆXƆ—TATA SI MÍESRƆ̃NA August 2018


Ale Si Nàƒo Asa Na Dzimaɖitsitsi Atraɖii\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Batak (Toba) Bengali Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (Ɣi) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mizo Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Tongan Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\n“Meyi nuɖuɖu ƒle ge le fiase me, gake akpɔnɔviviwo koe mekpɔ—eye homea dzi ɖe edzi teƒe 10,000 sɔŋ! Esi metrɔ yi ŋufɔke la, nuɖuɖu aɖeke megale fiaseawo me o.”—Paul, si le Zimbabwe.\n“Srɔ̃nye na mebɔbɔ nɔ anyi, eye wògblɔ nam be yele dzo- dzom le mía gbɔ. Aleke mawɔ ado dzi le nɔnɔme sia me? Aleke agbea anɔ na vinyewo?”—Janet, si le United States.\n“Ne kpẽawo te ɖiɖi ko la, mesia du yia bebeƒe ɖamlɔa anyi ɖe anyigba esime bɔmbawo le wowóm. Gaƒoƒo geɖe megbe la, nye asiwo ganɔa ƒoƒom kokoko.”—Alona, si le Israel.\nDzimaɖitsitsi ƒe ɣeyiɣiwo mee míele, wonye ‘ɣeyiɣi sesẽ siwo me nɔnɔ sesẽ.’ (2 Timoteo 3:1) Gakuxiwo, ƒomekuxiwo, aʋawɔwɔ, dɔléle yeyewo ƒe dodo kple dzɔdzɔmefɔkuwo alo esiwo amegbetɔwo he vɛ la katã na be ame geɖe tɔtɔ. Gakpe ɖe eŋu la, ame ŋutɔ ƒe dzitsitsiwo hã li; le kpɔɖeŋu me: ‘Ðe nutete si wokpɔ le lãme nam la ava zu kansa?’ ‘Aleke xexea me ava nɔ na vinyewo kple wo viwo?’\nMenye dzimaɖitsitsiwo katã ye gblẽ o. Le dzɔdzɔme nu la, míetsia dzimaɖi ne míele dodokpɔ wɔ ge alo míeyi dɔ di ge eye wòhiã be woabia gbe mí. Eye vɔvɔ̃ na afɔku hã kpena ɖe mía ŋu míeƒoa asa nɛ be nu vevi nagawɔ mí o. Gake vɔvɔ̃ alo dzimaɖitsitsi atraɖii ate ŋu agblẽ nu le mía ŋu. Numekuku siwo wowɔ nyitsɔ laa le ame tsitsi siwo wu 68,000 ŋu la ɖee fia be dzimaɖitsitsi si nu mesẽ o gɔ̃ hã ate ŋu aɖe ame ƒe agbenɔƒewo dzi akpɔtɔ. Eya ta susu nyui aɖe tae Yesu bia be: “Mia dometɔ kae li, si ne ele dzimaɖi tsim la, wòate ŋu atsɔ abɔklugui ɖeka akpe ɖe eƒe agbenɔƒe ŋu?” Nyateƒee, dzimaɖitsitsi medidia ame aɖeke ƒe agbenɔƒe ɖe edzi o. Eya tae Yesu ɖo aɖaŋu be: “Midzudzɔ dzimaɖitsitsi.” (Mateo 6:25, 27) Gake aleke gɔ̃e míate ŋu awɔ esiae?\nŊuɖoɖoae nye be míazɔ ɖe aɖaŋuɖoɖo siwo me nunya le dzi, axɔ Mawu dzi ase, eye mɔkpɔkpɔ vavã nanɔ mía si. Ne míele nɔnɔme sesẽwo me tom fifia o hã la, ɖewohĩ woava mía dzi le etsɔme. Eya ta na míakpɔ ale si aɖaŋuɖoɖo siawo dzi wɔwɔ kpe ɖe Paul, Janet kple Alona ŋu wodzudzɔ dzimaɖitsitsii ɖa.\nƉoe Ɖe Amewo Ɖoe Ɖe Amewo Dzimaɖitsitsi Le Afi Sia Afi!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Dzimaɖitsitsi—Ale Si Nàwɔ Aɖu Edzi\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Dzimaɖitsitsi—Ale Si Nàwɔ Aɖu Edzi\nƉoe Ɖe Amewo Ɖoe Ɖe Amewo GBETAKPƆXƆ Dzimaɖitsitsi—Ale Si Nàwɔ Aɖu Edzi\nDzimaɖitsitsi—Ale Si Nàwɔ Aɖu Edzi\nGBETAKPƆXƆ Dzimaɖitsitsi—Ale Si Nàwɔ Aɖu Edzi\nÐe Nu Te Ðe Dziwòa?


Yehowa—Amesi Ƒe Alɔkame Sesẽ\nGbetakpɔxɔ—Tata Si Míesrɔ̃na | March 1, 2000\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“Wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu.”—YESAYA 40:26.\n1, 2. (a) Ŋusẽtsoƒe si ŋku kpɔna ka dzie mí katã míenɔ te ɖo? (b) Ðe nusita Yehowa nye ŋusẽwo katã Tsoƒe la me.\nŊUSẼ nye nane si ƒe vevienyenye ŋu mía dometɔ geɖe míebuna boo o. Le kpɔɖeŋu me, míebua elektrikŋusẽ si naa akaɖi kple dzoxɔxɔ mí alo alesi míetsɔa míaƒe elektrikmɔ̃ ƒe ka dea eƒe ŋusẽxɔƒe ko wòwɔa nusi dim míele bɔbɔe ŋu boo o. Ne míele mɔkpɔkpɔ me o eye wotsi dzo na mí hafi míedzea sii be elektrikŋusẽ manɔmee la, naneke magate ŋu ayi edzi le amegbetɔ ƒe duwo me o. To mɔ aɖe nu la, elektrikŋusẽ si dzi míenɔa te ɖo ƒe akpa gãtɔ tsoa anyigbaa ƒe ŋusẽtsoƒe si medoa kpo nu o—si nye ɣe la gbɔ. * Sɛkɛnd ɖesiaɖe la, ɣeŋusẽnamɔ̃ sia zãa nukliadzodonu tɔn miliɔn atɔ̃, eye wòɖoa ŋusẽ si léa agbe ɖe te ɖe anyigba la dzi.\n2 Afikae ɣe ƒe ŋusẽ siawo katã tso? Amekae tu ŋusẽdɔwɔƒe sia si le dziŋgɔli me? Yehowa Mawue tui. Eya ŋue Psalmo 74:16 nɔ nu ƒom tsoe esime wògblɔ be: “Wòe ɖo kekeli kple ɣe.” Ẽ, Yehowae nye ŋusẽwo katã Tsoƒe, abe alesi wònye agbe ƒomevi ɖesiaɖe Nala ene. (Psalmo 36:10) Mele be míabu eƒe ŋusẽ nu tsɛe gbeɖe o. Yehowa to nyagblɔɖila Yesaya dzi le ŋku ɖom edzi na mí be míafɔ kɔ dzi akpɔ dziƒonuwo abe ɣe kple ɣletiviwo ene, ahade ŋugble le alesi wowɔ va dzɔe ŋu. “Mifɔ mo dzi, ne miakpɔ nu! Ameka wɔ nusiawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu.”—Yesaya 40:26; Yeremya 32:17.\n3. Aleke Yehowa ƒe ŋusẽ ɖeɖe fia ɖea vi na míi?\n3 Esi Yehowa ƒe alɔkame sẽ ta la, míate ŋu aka ɖe edzi be ɣe la ayi edzi ana kekeli kple dzoxɔxɔ si dzi míaƒe agbe nɔ te ɖo la mí. Gake míenɔa te ɖe Mawu ƒe ŋusẽ dzi hena nusiwo yi ŋgɔ sasasã wu míaƒe ŋutilãmenuhiahiã veviwo ko kpɔkpɔ. Míaƒe ɖeɖekpɔkpɔ tso nuvɔ̃ kple ku me, míaƒe etsɔme mɔkpɔkpɔ, kple míaƒe ŋuɖoɖo ɖe Yehowa ŋu katã do ƒome kplikplikpli kple eƒe ŋusẽ ŋudɔwɔwɔ. (Psalmo 28:6-9; Yesaya 50:2) Kpɔɖeŋuwo bɔ ɖe Biblia me fũ siwo ɖo kpe edzi be ŋusẽ le Yehowa si be wòawɔ nuwo eye wòaxɔ na ame, be wòaɖe eƒe amewo eye wòatsrɔ̃ eƒe futɔwo.\nMawu ƒe Ŋusẽ Dze le Xexemewɔwɔ Me\n4. (a) Aleke Dawid se le eɖokui me esi wòkpɔ yame le zãme? (b) Nukae dziƒonuwo ɖe fia le Mawu ƒe ŋusẽ ŋu?\n4 Apostolo Paulo ɖe nu me be woate ŋu akpɔ mía Wɔla la ƒe ‘ŋusẽ mavɔ la kɔte le nusiwo wòwɔ me.’ (Romatɔwo 1:20) Ƒe alafa geɖe do ŋgɔ la, anye be hakpala Dawid si nye alẽkplɔla la kpɔa yame le zãme enuenu, eye wòkpɔ dziŋgɔlia ƒe lolome kple Ewɔla ƒe ŋusẽ dze sii. Eŋlɔ be: “Ne mekpɔ wò dziƒowo, siwo nye wò asinudɔwɔwɔ, ɣleti kple ɣletiviwo, siwo nèwɔ la, nuka nye amegbetɔ, be nèɖoa ŋku edzi, kple amegbetɔvi, be nèléa ŋku ɖe eŋu?” (Psalmo 8:4, 5) Togbɔ be Dawid menya nu tso dziŋgɔlimenuwo ŋu boo o hã la, ese egɔme be yemeɖi naneke ne wotsɔ ye sɔ kple xexeme gbahoo sia Wɔla o. Egbea ɣletiviŋununyalawo nya nu geɖe wu tso xexeame ƒe lolome kple ŋusẽ si gbegbe lée ɖe te ŋuti. Le kpɔɖeŋu me, wogblɔna na mí be sɛkɛnd ɖesiaɖe la, ŋusẽ si dona tsoa ɣe la me sɔ kple aɖi si woyɔna be trinitrotoluene alo TNT 100,000 teƒe miliɔn ƒe wówo. * Ŋusẽ sia ƒe sue aɖe koe ɖoa anyigba la dzi, ke hã ema sɔ gbɔ alé nu gbagbewo katã ɖe te le míaƒe ɣletinyigbaa dzi. Ke hã la, menye míaƒe ɣeae nye ɣletivi sesẽtɔ kekeake le dziƒonutowo me o. Ŋusẽ agbɔsɔsɔme si dona tsoa ɣea me le ŋkeke blibo ɖeka mee dona tsoa ɣleti aɖewo me le sɛkɛnd ɖeka pɛ ko me. Ekema bu ŋusẽ si gbegbe le Amesi wɔ dziƒonu siawo si la ŋuti kpɔ! Elihu gblɔ kple gbeteteɖedzi wòsɔ be: “Ŋusẽkatãtɔ la, ame aɖeke matui o, eƒe ŋusẽ tri akɔ.”—Hiob 37:23.\n5. Yehowa ƒe ŋusẽ ƒe kpeɖodzi kawoe míekpɔ le eƒe asinudɔwɔwɔwo me?\n5 Ne ‘míeku Mawu ƒe asinudɔwɔwɔwo me kpɔ’ abe alesi Dawid wɔe ene la, míakpɔ eƒe ŋusẽ ƒe kpeɖodziwo le afisiafi—le yaƒoƒo kple ƒutsotsoewo me, le dziɖegbe kple dzikedzo me, le tɔsisi gãwo kple to gãwo me. (Psalmo 111:2; Hiob 26:12-14) Gakpe ɖe eŋu la, lãwo ɖia ɖase le Eƒe ŋusẽ ŋu abe alesi Yehowa ɖo ŋku edzi na Hiob ene. Esiawo dometɔ ɖekae nye Behemoth, alo tɔmenyi. Yehowa gblɔ na Hiob be: “Eƒe ŋusẽ le eƒe ali me . . . Eƒe ƒuwo le abe gakpɔti ene.” (Hiob 40:15-18) Wonya nu tso tò ƒe ŋusẽ ɖivɔvɔ̃a hã ŋu le Biblia ƒe ɣeyiɣiwo me, eye Dawid do gbe ɖa be woaɖe ye tso “dzata ƒe nu me, eye . . . tso tò ƒe dzowo nu.”—Psalmo 22:21; Hiob 39:9-11.\n6. Nukae nyitsu tsi tre ɖi na le Ŋɔŋlɔawo me, eye nukatae? (Kpɔ etenuŋɔŋlɔa.)\n6 Le nyitsu ƒe ŋusẽ ta la, wozãnɛ tsɔ wɔa kpɔɖeŋu na Yehowa ƒe ŋusẽ le Biblia me. * Nugbagbe ene siwo dometɔ ɖeka ƒe mo le abe nyitsu tɔ ene la dze le Yehowa ƒe fiazikpui ƒe ŋutega si Yohanes kpɔ me. (Nyaɖeɖefia 4:6, 7) Edze ƒã be Yehowa ƒe nɔnɔme vevi ene siwo kerubi siawo tsi tre ɖi na dometɔ ɖekae nye ŋusẽ. Bubuawoe nye lɔlɔ̃, nunya, kple dzɔdzɔenyenye. Esi ŋusẽ nye Mawu ƒe nɔnɔme veviwo dometɔ ɖeka alea ta la, eƒe ŋusẽ kple alesi wòzãnɛ gɔmesese ana míate ɖe eŋu kplikplikpli eye wòakpe ɖe mía ŋu be míasrɔ̃ eƒe kpɔɖeŋu le ŋusẽ ɖesiaɖe si le mía si zazã nyuie me.—Efesotɔwo 5:1.\n‘Aʋakɔwo ƒe Yehowa, Ŋusẽkatãtɔ La’\n7. Aleke míawɔ aka ɖe edzi be nu nyui aɖu nuvɔ̃ dzi?\n7 Woyɔa Yehowa le Ŋɔŋlɔawo me be “Mawu Ŋusẽkatãtɔ,” eye dzesideŋkɔ sia ɖoa ŋku edzi na mí be mele be míabu eƒe ŋusẽ nu tsɛe alo ake ɖi ŋutete si le esi be wòaɖu eƒe futɔwo dzi o. (Mose I, 17:1; Mose II, 6:3) Adze abe ɖe Satana ƒe nuɖoanyia li ke sesĩe ene, gake Yehowa ya kpɔa “dukɔwo . . . abe tsi toŋtoŋ le ze ŋu ene, wobu wo abe ʋuʋudedi le nudanu ŋu ene.” (Yesaya 40:15) Le Mawu ƒe ŋusẽ sia ta la, ɖikeke mele eme o be nu nyui ava ɖu nuvɔ̃ dzi. Le ɣeyiɣi sia si me nuvɔ̃ɖiwɔwɔ do agbogbo la, míate ŋu akpɔ akɔfafa ne míenya be “Yehowa Zebaot, Israel ƒe ŋusẽtɔ la” ava ɖe nuvɔ̃ɖiwɔwɔ ɖa tegbee.—Yesaya 1:24; Psalmo 37:9, 10.\n8. Dziƒoʋakɔ kawoe le Yehowa te, eye nukae na míenya ŋusẽ si le wo si?\n8 Alesi nyagbe ‘Aʋakɔwo ƒe Yehowa’ dze le Eŋlisigbe me Biblia me zi gbɔ zi 285 sɔŋ la nye ŋkuɖodzinya bubu be ŋusẽ le Mawu si. ‘Aʋakɔwo’ si woyɔ le afisia fia gbɔgbɔmenuwɔwɔwo ƒe aʋakɔ siwo Yehowa ɖea gbe na. (Psalmo 103:20, 21; 148:2) Le zãdodo ɖeka me la, mawudɔla siawo dometɔ ɖeka pɛ wu Asiriatɔwo ƒe asrafo 185,000 siwo va nɔ ŋɔdzi dom na Yerusalem. (Fiawo II, 19:35) Ne míenya ŋusẽ si gbegbe le Yehowa ƒe dziƒoʋakɔwo si la, tsitretsiɖeŋulawo mana míavɔ̃ bɔbɔe o. Nyagblɔɖila Elisa metsɔ ɖeke le eme esi aʋakɔ blibo xaxae ɖo henɔ edim o, elabena etsɔ xɔseŋkuwo nɔ dziƒoʋakɔ gã si nɔ eƒe akpa dzi la kpɔm, gake eƒe subɔvi ya menɔ wo kpɔm o.—Fiawo II, 6:15-17.\n9. Nukatae wòle be míaɖo ŋu ɖe Mawu ŋu be ele megbe na mí, abe alesi Yesu ɖo ŋu ɖe eŋui ene?\n9 Nenema ke Yesu hã nya kpekpeɖeŋu si mawudɔlawo nana esime wòdo go nuvlowɔha aɖe si tsɔ yiwo kple kpowo ɖe asi le Getsemane-bɔa me. Esi Yesu gblɔ na Petro be wòagbugbɔ eƒe yi aɖo eteƒe vɔ la, egblɔ nɛ be ne ehiã la, Yeate ŋu aɖe kuku na ye Fofo be ‘wòana mawudɔlawo ƒe aʋakɔ wu wuieve ye.’ (Mateo 26:47, 52, 53) Ne míawo hã míenya nu tso dziƒoʋakɔ siwo le Mawu si ŋuti nenema la, míawo hã míaɖo ŋu ɖe Mawu ŋu bliboe be ele megbe na mí. Apostolo Paulo ŋlɔ be: “Azɔ, nuka gblɔ ge míala le esia ŋutii? Ne Mawu le mía dzi la, ameka atsi tre ɖe mía ŋutii?”—Romatɔwo 8:31.\n10. Amekawo nue Yehowa zãa eƒe ŋusẽ ɖo?\n10 Eyata esɔ le go sia go me be míaɖo ŋu ɖe Yehowa ŋu be akpɔ mía ta. Ezãa eƒe ŋusẽ wòɖea vi ɣesiaɣi eye ezãnɛ le ɖekawɔwɔ me kple eƒe nɔnɔme bubuawo—siwo nye dzɔdzɔenyenye, nunya, kple lɔlɔ̃. (Hiob 37:23; Yeremya 10:12) Esi amegbetɔ siwo le ŋusẽnɔƒewo tafaa ame dahewo kple ame fatuwo zi geɖe ɖe viɖe ƒoɖi ta la, Yehowa ya ‘fɔa ame tsɛ la tsoa ʋuʋudedi me’ eye ‘xɔnameŋusẽ geɖe le esi.’ (Psalmo 113:5-7; Yesaya 63:1) Abe alesi Maria, Yesu dada fatu si medoa eɖokui ɖe dzi o se egɔmee ene la, ‘Ŋusẽtɔ la’ zãa eƒe ŋusẽ ɖe amesiwo vɔ̃nɛ nu ɖokuitɔmadimaditɔe, eye wòbɔbɔa dadalawo ɖe anyi hedoa ɖokuibɔbɔlawo ɖe dzi.—Luka 1:46-53.\nYehowa Ðea Eƒe Ŋusẽ Fiaa Esubɔlawo\n11. Nukawo teƒee Israel-viwo kpɔ le ƒe 1513 D.M.Ŋ. me si ɖe Mawu ƒe ŋusẽ fia?\n11 Yehowa ɖe eƒe ŋutete fia esubɔlawo zi geɖe. Ɣeyiɣi siawo dometɔ ɖekae nye le ƒe 1513 D.M.Ŋ. me le Sinai Toa gbɔ. Israel-viwo kpɔ Mawu ƒe ŋusẽ ƒe dzesi wɔdɔɖeamedziwo va yi le ƒe ma me xoxo. Fuwɔame gblẽnu ewo ɖe Yehowa ƒe asi sesẽ kple Egipte-mawuwo ƒe ŋusẽmanɔŋui fia. Ema megbe kpuie la, Ƒudzĩa tsotso to nukumɔ nu kple Farao ƒe aʋakɔa tsɔtsrɔ̃ gaɖo kpe Mawu ƒe ŋusẽ dzi. Ɣleti etɔ̃ megbe le Sinai Toa gɔme la, Yehowa kpe Israel-viwo be woanye yeƒe ‘dukɔ tɔxɛ le dukɔ bubuwo katã dome.’ Woawo hã do ŋugbe be: “Nya, siwo katã Yehowa gblɔ la, míawɔe.” (Mose II, 19:5, 8) Emegbe Yehowa ɖe eƒe ŋusẽ fia le mɔ wɔdɔɖeamedzi aɖe nu. Sinai Toa nɔ dzudzɔ tum henɔ ʋuʋum kpekpekpe esime dzi nɔ gbe ɖem ganɔ dzo kem, eye kpẽkuku nɔ ɖiɖim. Vɔvɔ̃ ɖo dukɔa eye wotsi tre ɖe adzɔge. Gake Mose gblɔ na wo be ele be nuteƒekpɔkpɔa nafia mawuvɔvɔ̃ wo, wòanye vɔvɔ̃ si aʋã wo be woaɖo to woƒe Mawu vavã ɖeka kolia, Yehowa, ŋusẽkatãtɔ la.—Mose II, 19:16-19; 20:18-20.\n12, 13. Nɔnɔme kawoe na Eliya si dzo le eƒe dɔdasia gbɔ, gake aleke Yehowa do ŋusẽe?\n12 Ƒe alafa geɖe megbe le nyagblɔɖila Eliya ŋɔli la, wogakpɔ Mawu ƒe ŋusẽ ɖeɖefia teƒe le Sinai Toa gbɔ. Nyagblɔɖila la kpɔ Mawu ƒe ŋusẽ ƒe nuwɔƒe teƒe do ŋgɔ xoxo. Le Israel-dukɔa ƒe megbedede ta la, Mawu ‘xe dziƒo nu’ ƒe etɔ̃ kple afã sɔŋ. (Kronika II, 7:13 ) Le kuɖiɖi si wòhe vɛ me la, akpaviãwoe nyi Eliya le Krit-tɔʋu to, eye emegbe ahosi aɖe ƒe wɔ kple ami sue aɖe ganɔ anyi ɣeyiɣi didi le nukumɔ nu ale be wògakpɔa nu ɖuna. Yehowa do ŋusẽ Eliya be wòfɔ ahosia ƒe viŋutsu ɖe tsitre gɔ̃ hã. Mlɔeba le Mawunyenye ƒe dodokpɔ wɔdɔɖeamedzi aɖe me le Karmel Toa dzi la, dzo tso dziƒo va fiã Eliya ƒe vɔsanuwo. (Fiawo I, 17:4-24; 18:36-40) Gake eteƒe medidi le ema megbe o vɔvɔ̃ ɖo Eliya eye dzi ɖe le eƒo esi Izebel di be yeawui. (Fiawo I, 19:1-4) Esi dzo le dukɔa me hesusu be yeƒe nyagblɔɖidɔa wu enu. Be kakaɖedzi nagasu esi eye ŋusẽ naɖo eŋu la, Yehowa nyo dɔme heɖe eƒe mawunyenye ƒe ŋusẽ fiae.\n13 Esime Eliya be ɖe agado aɖe me la, ekpɔ Yehowa ƒe ŋusẽ etɔ̃ siwo wòzãna ƒe ɖeɖefia dziŋɔ aɖe teƒe: yaƒoƒo sesẽ, anyigbaʋuʋu, kple mlɔeba, dzobibi. Gake esi Yehowa ƒo nu kple Eliya la, eƒo nu ‘kple gbe ɖɔɖɔe fafɛ.’ Egade dɔ geɖe esi be wòawɔ eye wògblɔ nɛ be Yehowa subɔla wɔnuteƒe 7,000 gakpɔtɔ le anyigba la dzi. (Fiawo I, 19:9-18) Ne dzi ɖe le mía ƒo le esi míaƒe subɔsubɔdɔa mele ku tsem o ta, abe Eliya ene la, míate ŋu aɖe kuku na Yehowa be wòana ‘ŋusẽ si gbɔ dzɔdzɔmetɔ ŋu’ la mí—si nye ŋusẽ si ate ŋu aɖo mía ŋu be míayi edzi aɖe gbeƒã nyanyuia madzudzɔmadzudzɔe.—Korintotɔwo II, 4:7.\nYehowa ƒe Ŋusẽ Nye Kpeɖodzi be Eƒe Ŋugbedodowo Ava Eme\n14. Nukae Yehowa ƒe ŋkɔ ɖe fia, eye aleke eƒe ŋusẽ do ƒome kple eƒe ŋkɔe?\n14 Yehowa ƒe ŋusẽ gado ƒome kplikplikpli kple eƒe ŋkɔ kpakple eƒe tameɖoɖowo dzi wɔwɔ. Ŋkɔ tɔxɛ Yehowa, si gɔmee nye “Enaa Wòvaa Eme” la ɖee fia be enye Ŋugbedododziwɔla. Aleke ke ɖikelawo abu Mawu ƒe ŋugbedodowo be wonye nya gbɔlowoe o, naneke alo ame aɖeke mate ŋu axe mɔ nɛ be wòado kpo eƒe tameɖoɖowo dzi wɔwɔ o. Abe alesi Yesu gblɔ na eƒe apostolowo ɣeaɖeɣi ene la, “Mawu gbɔ la woate ŋu awɔ nusianu.”—Mateo 19:26.\n15. Aleke woɖo ŋku edzi na Abraham kple Sara be naneke mesesẽ na Yehowa o?\n15 Le kpɔɖeŋu me, Yehowa do ŋugbe na Abraham kple Sara ɣeaɖeɣi be yeana woƒe dzidzimeviwo nazu dukɔ gã. Gake vi menɔ wo si o ƒe geɖe. Wo ame evea siaa tsi ŋutɔ esime Yehowa gblɔ na wo be ŋugbedodoa me vaɣi ɖo vɔ eye ena Sara ko nu. Mawudɔlaa ɖo ŋu gblɔ be: “Ðe nane sesẽ na Yehowa?” (Mose I, 12:1-3; 17:4-8; 18:10-14) Mlɔeba le ƒe alafa ene megbe, esi Mose ƒo Abraham ƒe dzidzimevi—siwo zu dukɔ gã azɔ—nu ƒu ɖe Moab Tagba la, eɖo ŋku edzi na wo be Mawu wɔ eƒe ŋugbedodoa dzi. Mose gblɔ be: “[Èkpɔtɔ le agbe elabena Yehowa lɔ̃] fofowòwo, eyata wòtia wo megbeviwo, eye eya ŋutɔ kpamkpam tsɔ eƒe ŋusẽ gã kplɔ wò tso Egipte, eye wònyã dukɔ gã, siwo sesẽ wu wò la, le ŋgɔwò, bena yeakplɔ wò ayii, atsɔ woƒe anyigba na wò wòanye wò domenyinu, abe alesi wòzu egbe siawo ene.”—Mose V, 4:37, 38.\n16. Nukatae Zadukitɔwo da ƒu esi wogbe ame kukuwo ƒe tsitretsitsia dzi xɔxɔ se?\n16 Ƒe alafa geɖe megbe la, Yesu ka mo na Zadukitɔwo le alesi womexɔ tsitretsitsia dzi se o ta. Nukatae wogbe ŋugbe si Mawu do be yeafɔ ame kukuwo ɖe tsitre la dzi xɔxɔ se? Yesu gblɔ na wo be: “Mienya [Ŋɔŋlɔawo] kple Mawu ƒe ŋusẽ la o.” (Mateo 22:29) Ŋɔŋlɔawo na kakaɖedzi mí be ‘amesiwo katã le ŋkuɖodziyɔdowo me ase Amegbetɔvi la ƒe gbe, eye woado go.’ (Yohanes 5:27-29) Ne míenya nusi Biblia gblɔ le tsitretsitsia ŋu la, kakaɖedzi si le mía si ɖe Mawu ƒe ŋusẽ me ana míaxɔe se be ame kukuwo afɔ ɖe tsitre. Mawu “ami ku saɖagatsi tegbee, . . . elabena Yehowa ye gblɔe.”—Yesaya 25:8.\n17. Ŋkeke kae gbɔna si dzi wòahiã vevie le be míaɖo ŋu ɖe Yehowa ŋu etɔxɛe?\n17 Le etsɔ si gbɔna kpuie me la, ɣeyiɣi aɖe ava si me wòahiã le na mía dometɔ ɖesiaɖe be wòaɖo ŋu ɖe Mawu ƒe xɔnameŋusẽ ŋu etɔxɛe. Satana Abosam aho aʋa ɖe Mawu ƒe amewo ŋu, abe ɖe ame aɖeke mele wo ta kpɔm o ene. (Xezekiel 38:14-16) Mawu aɖe eƒe ŋusẽ gã la afia ɖe mía nu ɣemaɣi, eye amesiame adze sii be eyae nye Yehowa. (Xezekiel 38:21-23) Fifiae nye ɣeyiɣi si me wòle be míatu míaƒe xɔse kple ŋuɖoɖo ɖe Mawu Ŋusẽkatãtɔ la ŋu ɖo bene míagaʋuʋu le ɣeyiɣi vevi ma me o.\n18. (a) Vi kawoe wòɖena na mí ne míede ŋugble le Yehowa ƒe ŋusẽ ŋu? (b) Biabia ka mee míadzro le nyati si kplɔe ɖo me?\n18 Ðikeke mele eme o be susu geɖe li siwo ta wòle be míade ŋugble le Yehowa ƒe ŋusẽ ŋu ɖo. Ne míele ŋugble dem le eƒe dɔwɔwɔwo ŋu la, eʋãa mí míetsɔa ɖokuibɔbɔ kafua mía Wɔla Gã la eye míedaa akpe be ewɔa eƒe ŋusẽ ŋudɔ le nunya kple lɔlɔ̃ mɔ nu. Vɔvɔ̃ maɖo mí akpɔ gbeɖe ne míeɖoa ŋu ɖe aʋakɔwo ƒe Yehowa ŋu o. Míagbɔdzɔ le eƒe ŋugbedodowo dzixɔxɔse me o. Gake ɖo ŋku edzi be Mawu ƒe nɔnɔme nue wowɔ mí ɖo. Eyata ŋusẽ le míawo hã si—togbɔ be seɖoƒe li nɛ hã. Aleke míate ŋu asrɔ̃ mía Wɔla la le ŋusẽ ŋudɔwɔwɔ mee? Míadzro nya sia me le nyati si kplɔe ɖo me.\n^ mm. 1 Nusi ame geɖe nyae nye be dzɔdzɔmedzodonuwo abe tomemi kple tomeka—siwo nye nusiwo koŋ me ŋusẽdɔwɔƒewo kpɔa ŋusẽ tsonɛ—la kpɔa woƒe ŋusẽ tso ɣe la gbɔ.\n^ mm. 4 Gake ŋusẽ si gbegbe do le nukliabɔmb sesẽtɔ kekeake si wodo kpɔ me esi wòwó la de TNT tɔn 57 teƒe miliɔn ɖeka.\n^ mm. 6 Anye be tò si woyɔ le Biblia me la nye lã si woyɔna le Eŋlisigbe me be aurochs (Latin urus). Ƒe akpe eve enye si va yi la, lã siawo nɔ Gaul (si nye France fifia), eye Julius Caesar ŋlɔ nu tso wo ŋu be: “Ðeko uri siawo le sue wu atiglinyiwo vie, gake alesi wowɔa nui, woƒe amadede, kple woƒe dzedzeme fia be wonye nyitsuwo. Ŋusẽ le wo ŋu ale gbegbe, eye woƒua du eteƒe mekɔ o: ne woƒe ŋku kli amegbetɔ loo alo gbemelã aɖe la, womekpɔa nublanui na wo o.”\nÀte Ŋu Aɖo Biabia Siawo Ŋua?\n• Aleke xexemewɔwɔ ɖia ɖase le Yehowa ƒe ŋusẽ ŋui?\n• Aʋakɔ kawoe Yehowa ate ŋu azã atsɔ akpe ɖe eƒe amewo ŋu?\n• Ɣeyiɣi siwo me Yehowa ɖe eƒe ŋusẽ fia le dometɔ aɖewo ɖe?\n• Kpeɖodzi kae le mía si si fia be Yehowa ana eƒe ŋugbedodowo nava eme?\n“Mifɔ mo dzi, ne miakpɔ nu! Ameka wɔ nusiawo?”\nPhoto by Malin, © IAC/RGO 1991\nŊugbledede le Yehowa ƒe ŋusẽ ƒe ɖeɖefiawo ŋu na woxɔa eƒe ŋugbedodowo dzi sena\nƉoe Ɖe Amewo Ɖoe Ɖe Amewo Yehowa—Amesi Ƒe Alɔkame Sesẽ\nw00 3/1 axa 8-13\nGbedodoɖa Ƒe Ŋusẽ\nMawu Ðoa Gbedodoɖa Ŋu\n“Mibia Yehowa Kple Eƒe Ŋusẽ Ta Se”\nWoxɔ Woƒe Xɔse ƒe Teƒeɖoɖo\nAgbe Si Le Bɔbɔe Nɔnɔ Be Masubɔ Yehowa\nNukawo Ŋue Woke Ðo Le Yezreel?\nToɖoɖo Yehowa Kple Dzi si Le Dzadzraɖoɖi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 1, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 1, 2000\nGBETAKPƆXƆ—TATA SI MÍESRƆ̃NA March 1, 2000